KKM bimbang pertemuan di pusat beli-belah cetus transmisi Covid-19
Oleh SITI AMINAH MOHD YUSOF

17 Mei 2021, 3:16 pm
PETALING JAYA – Tindakan orang ramai menjadikan pusat beli-belah sebagai lokasi pertemuan keluarga atau sanak saudara terutamanya pada musim perayaan ini dikhuatiri mencetuskan jangkitan baharu Covid-19.
Menteri Kesihatan, Datuk Seri Dr. Adham Baba berkata, terdapat trend masyarakat berhari raya di pusat beli-belah baru-baru ini dan situasi itu mencetuskan kebimbangan pihaknya dalam mengekang peningkatan jangkitan koronavirus.
Beliau mengakui tidak menyangka perkara itu akan berlaku di sebalik larangan ziarah dari rumah ke rumah pada sambutan Aidilfitri minggu lalu.
“Hari ini kita sudah tahu tempat-tempat pertemuan sedemikian tersenarai dalam HIDE (Sistem Hotspots Identification for Dynamic Engagement) tetapi ramai yang tidak dapat beraya di rumah mereka pergi beraya di pusat beli-belah.
“Ia merupakan isu ketara dengan kebimbangan tinggi pada tarikh 13,14 dan 15 Mei jika berlaku pertemuan keluarga di pusat beli-belah dan kita khuatir ia boleh mencetuskan transmisi Covid-19,” katanya dalam sidang akhbar melalui aplikasi Zoom hari ini.
Beliau berkata, sejak 9 April lalu, kes sporadik meningkat lebih tinggi berbanding kes kluster dengan kerajaan berusaha meningkatkan keupayaan mengesan kontak rapat dengan lebih pantas dan berkesan.

Adham berkata, berdasarkan kes terdahulu, usaha mencari dan mengenal pasti kontak rapat dan pengumpulan sampel misalnya mengambil masa 48 jam di Terengganu dan 72 jam di Sarawak.
“Namun kita telah atasi isu ini dengan pejabat kesihatan daerah telah bertindak menambah jumlah kenderaan dan tenaga kerja untuk siasatan kes dan pengesanan kontak rapat,” jelasnya.
Beliau berkata, Kementerian Kesihatan (KKM) turut meningkatkan kesiapsiagaan dan keupayaan rawatan di semua hospital di seluruh negara.
“Ini termasuk program vaksinasi, pengambilan sampel air liur untuk mengesan jangkitan yang turut melibatkan hospital swasta, universiti selain awam dan usaha membina hospital lapangan antaranya di Kapit, Sarawak, Kelantan dan Pulau Pinang,” katanya.
Mengulas mengenai penyediaan kontena khas sebagai tempat tambahan penyimpanan jenazah yang maut akibat Covid-19 di Hospital Sungai Buloh beliau berkata, ia dibuat disebabkan prosedur pengurusan mayat berkaitan Covid-19 tidak semudah mengurus jenazah biasa selain melibatkan banyak prosedur.
“Kita sebenarnya memerlukan persediaan ruang yang lebih banyak dengan aspek pengurusan jenazah Covid-19 mengambil masa.
“Tambahan pula setiap kematian melibatkan jangkitan Covid-19 memerlukan siasatan lengkap, pengambilan sampel, proses menunggu keputusan dan perincian kontak rapat jenazah,” ujarnya.
Dalam pada itu, beliau berkata, jangkitan gelombang ketiga penularan Covid-19 meningkat dalam kalangan orang muda, namun kes kematian cenderung melibatkan mereka yang berusia dan menghidap lebih daripada satu penyakit kronik atau komorbiditi. – K! ONLINE


24 kawasan di Melaka banjir
Oleh DIYANATUL ATIQAH ZAKARYA

17 Mei 2021, 2:34 pm
MELAKA – Sebanyak 24 kawasan di negeri ini dilanda banjir dengan dua buah pusat pemindahan sementara (PPS) dibuka susulan hujan lebat sejak awal pagi tadi.
Antara kawasan yang terjejas teruk adalah Taman Melawis, Taman Kerjasama, Taman Bukit Beruang Utama dan Kampung Sungai Putat di Bukit Beruang.
Selain itu, turut dinaiki air adalah Taman Rambai Jaya, Taman Rambai Indah dan dua kampung di Durian Tunggal iaitu Kampung Padang Keladi dan Kampung Bukit Balai.
Penolong Pengarah Bahagian Operasi Kebombaan dan Penyelamat Melaka, Penguasa Kanan Bomba II Muhammad Izwan Arief Mat Nor berkata, operasi penyelamatan telah dilakukan di Bukit Beruang pada pukul 9.26 pagi tadi.
“Panggilan kecemasan diterima pada pukul 9.20 pagi dan sepasukan 28 orang anggota dari Balai Bomba dan Penyelamat (BBP) Bukit Katil dan BBP Padang Temu telah digerakkan untuk operasi menyelamat.
“Setakat ini operasi penyelamatan melibatkan 40 orang mangsa daripada kawasan taman perumahan dan sebuah kampung,” katanya ketika dihubungi di sini, hari ini.

Katanya, kesemua mangsa akan ditempatkan di PPS di Sekolah Menengah Kebangsaan (SMK) Munshi Abdullah yang akan dibuka.
“Operasi penyelamatan di Taman Rambai Jaya dan Taman Rambai Indah hanya melibatkan tujuh mangsa sahaja dan akan ditempatkan di rumah saudara terdekat.
“Di Durian Tunggal, kerja-kerja pemindahan seramai enam orang mangsa telah selesai dilakukan dan kesemua mereka akan ditempatkan di Jawatankuasa Pembangunan dan Penyelarasan Dewan Undangan Negeri (Japerun) Durian Tunggal,” katanya.
Setakat tengah hari tadi, hujan mulai renyai dan air mulai surut. -K! ONLINE


40,000 dos vaksin untuk warga emas, OKU
Oleh SUBKHI SUDARJI

17 Mei 2021, 2:28 pm
PUTRAJAYA – Sebanyak 40,000 dos vaksin Covid-19 akan diasingkan bagi tujuan vaksinasi kumpulan warga emas dan orang kurang upaya (OKU) yang menjadi kumpulan sasar Kementerian Pembangunan Wanita, Keluarga dan Masyarakat (KPWKM) dalam Program Imunisasi Covid-19 (PICK) fasa kedua.
KPWKM dalam satu kenyataan berkata, permohonan untuk tujuan itu telah dibuat kepada Kementerian Sains, Teknologi dan Inovasi (MOSTI) agar proses vaksinasi kepada kumpulan sasar terbabit dapat dipercepatkan.
Katanya, setakat ini, sebanyak enam institusi penjagaan warga emas di bawah Jabatan Kebajikan Masyarakat (JKM) telah diberikan tarikh pemberian vaksin oleh pihak Kementerian Kesihatan (KKM) yang bermula 5 Mei lalu.
Untuk rekod, terdapat 15 institusi warga emas di bawah JKM di seluruh negara dengan jumlah keseluruhan penghuni sebanyak 2,081 setakat 30 April lalu.
“KPWKM melalui JKM telah mengemukakan senarai nama seramai 68,003 kumpulan sasar terdiri daripada 48,564 warga emas dan 19,439 OKU yang berdaftar untuk diberi suntikan vaksin dalam fasa kedua PICK.
“Daripada jumlah 48,564 warga emas, ia merangkumi ahli Pusat Aktiviti Warga Emas (PAWE) dan penghuni institusi-institusi seliaan KPWKM.

“Bagi jumlah 19,439 OKU pula, ia terdiri daripada pelatih Program Pemulihan Dalam Komuniti (PDK),” katanya di sini hari ini.
Pada masa sama, KPWKM berkata, kementerian melalui JKM juga sentiasa membuat pemantauan prosedur operasi standard (SOP) pencegahan penularan Covid-19 ke atas 382 buah pusat jagaan warga emas dan 196 buah pusat jagaan OKU yang berdaftar di bawah JKM.
Katanya, sehingga 11 Mei lalu, sebanyak 404 pusat jagaan telah dibuat pemantauan.
“KPWKM juga menyeru kepada seluruh kumpulan sasar agar memberikan kerjasama sepenuhnya dengan mendapatkan vaksinasi Covid-19 mengikut tatacara yang telah ditetapkan oleh kerajaan.
“Ini demi memastikan program vaksinasi di negara ini dapat dilaksanakan dengan lancar dan berkesan,” katanya.
Untuk keterangan lanjut berkenaan, mereka boleh melayari http://www.VaksinCovid.gov.my dan menghubungi Talian Kasih 15999 atau talian WhatsApp 019 – 2615999 yang beroperasi 24 jam sehari.


LHDN saman Muhammad Shafee tuntut cukai pendapatan RM9.41 juta
Oleh NUZULSHAM SHAMSUDDIN

17 Mei 2021, 3:52 pm
KUALA LUMPUR – Kerajaan Malaysia melalui  Lembaga Hasil Dalam Negeri (LHDN) memfailkan saman terhadap peguam terkemuka Tan Sri Muhammad Shafee Abdullah bagi menuntut pembayaran tunggakan cukai pendapatan bernilai RM9.41 juta.
Kerajaan Malaysia selaku plaintif memfailkan writ saman dan pernyataan tuntutan melalui LHDN itu pada 6 Mei lalu di Mahkamah Tinggi di sini dengan menamakan Muhammad Shafee, 69, sebagai defendan.
Muhammad Shafee merupakan peguam kepada bekas Perdana Menteri Datuk Seri Najib Tun Razak dalam kes SRC International Sdn. Bhd. dan 1Malaysia Development Berhad (1MDB).
Berdasarkan dokumen yang diperoleh, Muhammad Shafee mempunyai tunggakan taksiran bagi tahun 2011, 2012, 2013, 2014 dan 2016.
Plaintif mendakwa Notis-notis Taksiran (tambahan) tersebut telah dihantar secara pos berdaftar pada 31 Mei 2019 ke alamat yang diketahui plaintif pada masa itu namun notis-notis itu kemudian tidak pernah dikembalikan kepada plaintif tanpa serah.
Menurut plaintif, oleh kerana defendan gagal untuk membayar jumlah cukai sebanyak RM434,326.37, RM978,854.11, RM3,581,500.00 dan RM1,735,124.03 dan RM1,826,557.87 dalam tempoh 30 hari daripada tarikh penyampaian
Notis-notis Taksiran itu kepadanya (defendan), seperti ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10 peratus masing-masing dikenakan dan ditambah ke atas keseluruhan cukai pendapatan bagi Tahun-tahun Taksiran 2011, 2012, 2013, 2014 dan 2016 yang masih belum dibayar.

Oleh itu, plaintif menuntut defendan membayar RM9,414,708.32, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.
Sementara itu, peguam Muhammad Farhan yang mewakili Muhammad Shafee ketika dihubungi berkata, pihaknya belum menerima writ saman itu daripada LHDN dan hanya mengetahui mengenai perkara itu melalui pihak media.
Dalam pada itu, sumber LHDN ketika dihubungi mengesahkan belum menyerahkan saman itu kepada Muhammad Shafee dan dijangka akan menyerahkan saman itu dalam masa terdekat. -K!ONLINE


Foto hari raya Noor Nabila dihujani soalan ‘mana suami’
Oleh KOSMO!

17 Mei 2021, 3:23 pm
PETALING JAYA – “Mana gambar dengan suami?”
Itu antara pertanyaan netizen yang menghujani ruangan komen foto hari raya Aidilfitri milik Noor Nabila Mohd Noor iaitu kakak kepada selebriti sensasi, Neelofa.
Beberapa pertanyaan tersebut timbul selepas bekas isteri Sharnaaz Ahmad itu memuat naik sekeping foto dia berseorangan dan tidak bergambar bersama suaminya, Engku Emran Engku Zainal Abidin pada hari raya.
Rata-rata pengikut Instagramnya mula bertanyakan mengapa dia tidak memuat naik foto bersama Engku Emran yang sah menjadi suaminya pada 18 Mac lalu.
ANTARA komen netizen yang bertanya tentang foto Nabila pada hari raya.
“Mana foto dengan suami? Nak tengok sedondon,” tulis seorang lagi pengguna Instagram.
Nabila bagaimanapun dilihat tidak membalas komen-komen tersebut.

Selain itu, ada juga netizen beranggapan ketiadaan Engku Emran dalam gambar adalah disebabkan dia yang merakam foto tersebut.
Sebelum itu, Nabila juga turut memuat naik foto anaknya, Jebat Jayden Ahmad memakai baju Melayu berwarna merah jambu berserta kapsyen cuapan selamat hari raya dalam Instagramnya.
“Selamat hari raya semua. Jayden mintak ampun dengan mak cik-mak cik semua,” tulisnya.
Hasil tinjauan, akaun Instagram Engku Emran juga sepi daripada perkongsian momen-momen sambutan hari raya pada tahun ini.
Dalam pada itu, warga maya turut menitipkan doa agar rumah tangga pasangan pengantin baharu itu kekal bahagia dan dijauhi daripada sebarang perkara buruk.
Terdahulu, Nabila dan Engku Emran selamat diijabkabulkan di sebuah masjid di ibu negara pada 18 Mac lalu.
Untuk rekod, Noor Nabila pernah mendirikan rumah tangga bersama Sharnaaz pada 31 Mac 2017 dan bercerai secara hakam pada 9 Julai 2020 di Mahkamah Rendah Syariah Wilayah Persekutuan.
Mereka dikurniakan seorang anak lelaki Jebat yang kini berusia tiga tahun.
Sementara itu, Engku Emran pula pernah mendirikan rumah tangga bersama Erra pada 25 Oktober 2007 dan berpisah pada 18 Februari 2014.
Hasil perkahwinan, mereka dikurniakan seorang anak perempuan, Engku Aleesya yang kini berumur 12 tahun.
Kemudian pada 8 September 2017 dia sekali lagi mendirikan rumah tangga bersama Laudya kemudian bercerai sekitar bulan Jun 2020.
Perkahwinan kedua Emran bagaimanapun tidak dikurniakan cahaya mata.- K! ONLINE


Lawatan kerja Menteri Kesihatan di Hospital UiTM
Oleh LUQMAN RIDHWAN MOHAMED NOR

18 Mei 2021, 9:12 pm
PETALING JAYA – Menteri Kesihatan, Datuk Seri Dr. Adham Baba hari ini melakukan lawatan kerja ke Hospital Universiti Teknologi Mara (UiTM), Puncak Alam.
Lawatan kerja itu antara lain bagi menyaksikan sebahagian persediaan keseluruhan menghadapi kemungkinan peningkatan kes Covid-19 pada masa akan datang.
Menurut Kementerian Kesihatan (KKM) di laman Facebook, tujuan lawatan itu juga bagi menjalin kerjasama kolaboratif dengan hospital pengajar seperti Hospital UiTM Puncak Alam.
“Adham melihat sendiri penyediaan wad ICU dan keperluan logistik di hospital tersebut bagi membantu kerajaan menangani Covid-19 secara bersepadu.
“Di samping itu, beliau turut meninjau fasiliti yang ada di hospital tersebut agar ia dapat dikongsi secara optimum, serta membincangkan kerjasama strategik bersama UiTM bagi meningkatkan keupayaan negara menangani wabak Covid-19 melalui strategi ‘whole of government approach’,” katanya hari ini.
Turut hadir Ketua Setiausaha KKM, Datuk Mohd. Shafiq Abdullah; Pengarah Kesihatan Negeri Selangor, Datuk Dr. Sha’ari Ngadiman; Timbalan Naib Canselor (Akademik dan Antarabangsa) UiTM, Prof. Ts. Dr. Roziah Janor dan Pengarah Hospital UiTM, Prof. Dr. Sazzli Shahlan Kasim.

Hadir sama Timbalan Pengarah (Klinikal), Prof Madya Dr. Ahmad Izuanuddin Ismail; Timbalan Pengarah (Sokongan Klinikal), Dr. Izzat Ismail; Timbalan Pengarah (Pengurusan), Mohd. Rizal Nordin dan Timbalan Pengarah (Kewangan), Alzura Alang Idris. – K! ONLINE


Polis edar wajah saksi kes pukul isteri hingga parah
Oleh MOHD SHARKAWI LONDING

18 Mei 2021, 8:25 pm
JOHOR BAHRU – Polis hari ini mengedarkan gambar seorang lelaki yang juga saksi utama berhubung kes kejadian pukul isteri hingga parah 4 Mei lalu.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, lelaki yang dikesan itu dikenali sebagai Rosmaini Abd. Raof, 38.
Menurutnya, Rosmaini diminta tampil untuk membantu siasatan dibawah Seksyen 325 Kanun Keseksaan kerana mencederakan isteri sehingga parah.
“Bahagian Siasatan Jenayah Ibu Pejabat Polis Daerah Johor Bahru Selatan sedang mengesan seorang saksi bagi membantu siasatan kes mencederakan isteri sehingga parah.
“Alamat terakhir lelaki yang juga peniaga itu adalah A 102 Perumahan Polis, Taman Derga Jaya, Alor Setar, Kedah,”katanya dalam satu kenyataan di sini hari ini.
Berita berkaitan : Isteri parah dibelasah suami

Mohd. Padzli berkata, orang ramai yang mempunyai maklumat boleh menghubungi terus talian hotline IPD Johor Bahru Selatan ditalian 07-2182323 atau Inspektor Salaihudin Azual Razali 013-7290763.
Kosmo! semalam melaporkan seorang kakitangan awam sebuah jabatan kerajaan di negeri Johor dikejarkan ke Hospital Sultanah Aminah (HSA) di sini selepas disyaki dibelasah suaminya, 4 Mei lalu.
Mangsa yang berusia 43 tahun mengalami kecederaan parah pada kepala dan tengkorak terpaksa dibuang akibat pendarahan selain rahang, tulang belakang serta rusuk retak disyaki dipukul suaminya yang berusia 38 tahun.
Lebih malang apabila doktor memaklumkan wanita yang sedang hamil empat minggu itu mungkin akan mengalami hilang ingatan apabila dia kembali sedarkan diri.-K! ONLINE


Kereta bekas ADUN rempuh rumah jiran
Oleh NOOR HASLIZA NUSI

18 Mei 2021, 8:36 pm
BALIK PULAU – Sebuah keluarga yang tinggal di Kampung Nelayan, Teluk Kumbar di sini telah dikejutkan dengan kejadian rempuhan kuat membabitkan sebuah kenderaan pacuan empat roda yang dipandu bekas Ahli Dewan Undangan Negeri (ADUN) di bahagian bawah kediaman mereka hari ini.
Kejadian kira-kira pukul 12 tengah hari itu berlaku semasa penghuni kediaman berkenaan berada di dalam rumah jenis separa kayu dua tingkat.
Seorang penduduk yang enggan dikenali berkata, kejadian berlaku apabila kenderaan milik bekas ADUN berusia 60-an itu diparkir sementara di hadapan rumah jiran berkenaan dalam keadaan enjin dihidupkan.
Jarak antara rumah ADUN dan jiran terletak hanya kira-kira 10 meter.
Keadaan rumah mangsa selepas dilanggar kenderaan milik bekas ADUN.
“Ketika kejadian, mantan ADUN itu dikatakan mahu menukar gear neutral ke parking semasa mahu menurunkan salah seorang anaknya sebaik pulang dari Balik Pulau.
“Semasa mahu menukar gear, dia tertekan pedal minyak lalu menyebabkan kereta berkenaan hilang kawalan lalu merempuh bahagian bawah kediaman rumah jirannya itu,”katanya kepada Kosmo! hari ini.

Mengulas lanjut, saksi itu berkata, kejadian itu bagaimanapun tidak melibatkan kecederaan kepada pemandu mahupun penghuni kediaman terbabit.- K! ONLINE


Lebih baik berhenti, kalau tidak saya saman – Wafariena
Oleh NUR EMIRA SAIZALI

18 Mei 2021, 8:46 pm
PETALING JAYA – Pelakon Wafariena tidak teragak-agak untuk mengambil tindakan undang-undang terhadap individu yang menuduhnya sebagai punca perpisahan hubungan aktor Syazuwan Hassan dan bekas teman wanita.
Wafariena atau nama sebenarnya Wafariena Roslan, 26 memberitahu, tindakan tersebut akan dilakukan sekiranya individu tersebut tidak berhenti daripada memburukk-burukkan namanya dalam media sosial.
Difahamkan, individu tersebut ialah bekas teman wanita Syazuwan.
Malah, bekas peserta program Vokal Mania itu juga terkilan apabila dilemparkan gelaran kesat seperti perempuan sundal dan minah rempit.
“Sebenarnya saya sudah tahu perkara ini beberapa hari lalu, cuma baru viral hari ini tetapi dibiarkan sahaja sebab saya tidak bersalah.
“Namun, sangat terkilan apabila dia mula menggelar saya sundal sedangkan kami tidak mengenali antara satu sama lain pun.

“Saya tidak marah dia nak tuduh saya perampas sebab saya tidak buat pun perkara itu tetapi saya sedih apabila digelar sebegitu rupa,” katanya kepada Kosmo! Online sebentar tadi.
Dalam pada itu, pelakon yang terkenal dengan watak Nurul Ain dalam drama 7 Hari Mencintaiku itu juga berharap agar wanita tersebut berhenti daripada menjaja dan memburuk-burukkan namanya dalam media sosial.
“Walaupun saya tak marah, lebih baik dia berhenti daripada menuduh saya.
“Jangan nanti sampai pula surat saman malu kepadanya,” katanya lagi.
Mengulas lanjut dakwaan hubungannya dengan Syazuwan, Wafariena memberitahu dia dan pelakon filem Pulang itu hanyalah kawan.
“Saya dan dia hanya sahabat di set pengambaran. Tiada istilah bercinta pun. Berkasih sayang pun hanya dalam drama.
“Jadi, kepada yang melemparkan kata-kata yang teruk kepada saya, berhentilah tabur fitnah. Saya tidak terlibat langsung dalam masalah hubungan mereka,” ujarnya lagi.
Untuk rekod, Wafariena merupakan pasangan heroin kepada Syazuwan dalam drama Baby Tak Gila yang disiarkan menerusi Unifi TV sekitar Mac lalu.
Hari ini, sebuah portal hiburan melaporkan seorang wanita dipercayai bekas teman wanita Syazuwan meluahkan rasa kecewanya dalam media sosial selepas hubungan yang dibina selama 11 tahun musnah.
Dalam perkongsian tersebut, wanita tersebut turut menuduh Wafariena sebagai punca perpisahan mereka. – K! ONLINE


Pencakar langit China bergoyang
Oleh KOSMO!

18 Mei 2021, 11:00 pm
BEIJING – Salah sebuah pencakar langit tertinggi di China dikosongkan hari ini selepas bangunan itu mula bergoyang, mengakibatkan orang ramai bertempiaran lari menyelamatkan diri dalam kejadian di bandar Shenzhen, selatan negara itu.
Bangunan SEG Plaza setinggi hampir 300 meter itu mula bergegar sekitar pukul 1 tengah hari (waktu tempatan) sekali gus mendorong pihak berkuasa memindahkan orang ramai di dalamnya.
Media tempatan melaporkan bahawa bangunan itu ditutup setakat pukul 2,40 petang (waktu tempatan) tadi.
Siap pada tahun 2000, menara itu itu menempatkan premis barangan elektronik di samping berbilang pejabat.
Sementara itu, pegawai-pegawai pengurusan masih menyiasat punca menara itu bergoyang, demikian menurut satu kenyataan di laman sosial tempatan, Weibo.
“Selepas memeriksa dan menganalisis data beberapa stesen pengawasan gempa bumi di seluruh Shenzhen, tiada gempa bumi berlaku di bandar ini hari ini,” kata kenyataan itu.

Kenyataan sama menyebut bahawa tiada keretakan pada bangunan dan kawasan di sekitarnya. – AFP


Komtar ‘bermandi’ cahaya warna bendera Palestin
Oleh MOHD SYALMIZI HAMID

18 Mei 2021, 10:17 pm
GEORGE TOWN – Kompleks Tun Abdul Razak (Komtar) di sini yang merupakan bangunan ikonik Pulau Pinang bermandikan cahaya lampu berwarna bendera Palestin malam ini.
Inisiatif itu menarik perhatian penduduk bandar raya ini apabila ramai yang berkongsi gambar bangunan berkenaan yang dilimpahi cahaya berwarna merah, hijau, hitam dan putih tersebut di media sosial sebagai tanda menyokong usaha itu.
Turut berkongsi gambar berkenaan ialah Ahli Dewan Undangan Negeri (ADUN) Komtar, Teh Lai Heng di laman sosial Facebook miliknya.
“Komtar dilimpahi cahaya berwarna bendera Palestin. Ianya merupakan tanda solidariti dan sokongan terhadap perjuangan rakyat Palestin,” tulisnya di Facebook malam ini.
Sebelum ini, beberapa mercu tanda lain seperti Menara Kuala Lumpur, Menara Alor Setar di Kedah dan jambatan angkat atau ‘drawbridge’ di Terengganu turut dilimpahi cahaya warna bendera Palestin sebagai tanda solidariti terhadap rakyat negara berkenaan yang menjadi mangsa kekejaman rejim Zionis Israel. – K! ONLINE


Saudia sambung semula penerbangan antarabangsa
Oleh KOSMO!

18 Mei 2021, 8:30 pm
JEDDAH, ARAB SAUDI –  Syarikat penerbangan Arab Saudi, Saudi Arabian Airlines atau Saudia menyambung semula penerbangan ke 43 lapangan terbang antarabangsa yang melibatkan 30 destinasi, lapor akhbar Saudi Gazette semalam.
Syarikat penerbangan nasional Arab Saudi itu turut mengesahkan bahawa pihaknya akan mengendalikan sejumlah 153 penerbangan berjadual setiap minggu dari Riyadh dan 178 penerbangan dari Jeddah.
Penerbangan antarabangsa pertama yang berlepas dari negara itu adalah dari Riyadh ke Hyderabad di  India dan dari Jeddah ke ibu kota Bangladesh, Dhaka.
Manakala penerbangan antarabangsa pertama yang masuk ke Arab Saudi adalah dari Kaherah dan dari Jakarta.
Sementara itu, Saudia turut mengesahkan kesediaan untuk mengendalikan penerbangan ke 71 lapangan terbang di mana 28 daripadanya adalah penerbangan domestik dan 43 adalah destinasi antarabangsa.
Penyambungan semula operasi penerbangan Saudia dilaksanakan selepas Kementerian Dalam Negeri menarik balik larangan perjalanan ke luar negara dalam kalangan rakyat Arab Saudi. – AGENSI


Dakwaan ahli politik sukarkan usaha India bendung Covid-19
Oleh KOSMO!

18 Mei 2021, 10:00 pm
NEW DELHI, INDIA – Seorang ahli politik di India dikritik selepas mendakwa bahawa beliau dilindungi daripada wabak Covid-19 kerana amalan minum air kencing lembu setiap hari, lapor portal Daily Mail Online semalam.
Pragya Thakur daripada parti pemerintah Parti Bharatiya Janata (BJP) turut mendakwa bahawa air kencing lembu dapat menyembuhkan jangkitan paru-paru yang disebabkan oleh virus tersebut.
“Jika kita minum air kencing lembu setiap hari, ia dapat menyembuhkan jangkitan paru-paru akibat Covid-19.
“Meskipun saya berasa tidak selesa, namun saya tetap minumnya setiap hari. Jadi, sekarang saya tidak perlu lagi memakan apa-apa ubat untuk melawan wabak Covid-19, malahan saya juga tidak dijangkitinya (Covid-19),” kata Pragya.
Kenyataan Pragya itu dikecam beberapa tokoh politik lain yang mengatakan bahawa dakwaan tanpa bukti saintifik oleh wanita itu akan menyebabkan orang ramai tidak mahu mendapatkan suntikan vaksin selain tidak menghormati pekerja barisan hadapan yang berjuang untuk menyelamatkan nyawa rakyat India.
Seorang ahli parlimen daripada parti Bahujan Samaj, Kunwar Danish Ali berkata, kehilangan 50 doktor di negara itu kelmarin akibat Covid-19 adalah sesuatu yang amat buruk.

Pragya mengeluarkan kenyataan tersebut dalam satu acara perhimpunan parti BJP semalam. – Twitter/SurajKrBauddh
“Apa yang lebih teruk adalah kenyataan tidak saintifik dan tidak munasabah daripada seorang ahli politik yang mengatakan bahawa air kencing lembu dapat menyelamatkannya daripada dijangkiti Covid-19.
“Ini akan membuatkan penduduk enggan menerima suntikan vaksin yang akan memburukkan lagi keadaan di negara ini,” tegasnya.
Kenyataan tersebut dikeluarkan ahli parlimen kontroversi itu beberapa hari selepas doktor-doktor di India meminta orang ramai agar tidak melumurkan badan mereka dengan najis lembu atau menggunakan air kencing lembu sebagai rawatan kepada jangkitan Covid-19.
Ini kerana tindakan itu hanya akan mempercepatkan proses penularan virus korona.
Meskipun mendakwa ‘kebal’ daripada Covid-19, Pragya pada bulan Disember tahun lepas dimasukkan ke sebuah hospital kerana mengalami simptom-simptom dijangkiti virus tersebut, lapor stesen televisyen NDTV.
Dua tahun lepas, beliau turut mencetuskan kontroversi selepas mendakwa sembuh daripada kanser payudara kerana meminum air kencing lembu.
Bagaimanapun, seorang doktor bedah mendedahkan bahawa wanita itu sebaliknya menjalani rawatan mastektomi untuk mencegah penyakit tersebut daripada berulang, lapor akhbar The Hindu. – Agensi


Neelofa, suami beri kerjasama
Oleh KOSMO!

18 Mei 2021, 8:57 pm
PETALING JAYA – Selebriti terkenal, Noor Neelofa Mohd. Noor atau lebih dikenali sebagai Neelofa hadir dipercayai bersama suami, Muhammad Haris Mohd Ismail ke Ibu Pejabat Polis Daerah (IPD) Brickfields bagi memberi keterangan.
Difahamkan, pasangan terbabit bersama ahli keluarganya hadir memberi keterangan kerana disyaki melanggar prosedur operasi standard (SOP) ketika sambutan Hari Raya Aidilfitri di sebuah rumah sekitar Pinggir Zaaba, Taman Tun Dr. Ismail.
Ketua Polis Daerah Brickfields, Asisten Komisioner Anuar Omar berkata, kesemua mereka memberikan kerjasama yang baik ketika proses memberi keterangan.
“Ahli keluarga selebriti terbabit hadir kurang dari 10 orang dan memberikan kerjasama yang baik ketika proses itu.
“Polis juga memohon orang ramai memberi ruang kepada pihak berkuasa menyiasat perkara terbabit,” katanya.
Terdahulu, Kosmo! melaporkan ahli keluarga Neelofa bersama bapa tirinya dilihat tiba di IPD berkenaan dengan menaiki sebuah kenderaan mewah pelbagai guna (MPV) jenis Toyota Alphard berwarna putih pada pada pukul 2.51 petang.

Kejadian tersebut dipercayai susulan sebuah video tular berdurasi 26 saat di media sosial selepas dimuat naik melalui akaun instagram kakak kepada selebriti tempatan berkenaan. -K! ONLINE
Berita berkaitan Keluarga Neelofa bagi keterangan


Suara Palestin Jokowi didakwa ‘tiada nilai’
Oleh KOSMO!

18 Mei 2021, 9:15 pm
JAKARTA – Pemerhati politik Indonesia, Rocky Gerung mendakwa bahawa suara Presiden Joko Widodo atau Jokowi tidak memberi sebarang impak dalam konflik Israel-Palestin, lapor portal berita Suara.com semalam.
Dia mendakwa bahawa Jokowi kurang tidak dikenali dan tidak disegani oleh pemimpin dunia lain berikutan kegagalannya hadir dalam banyak persidangan penting antarabangsa.
Selain itu, penglibatan kurang aktif Jokowi dalam isu Asia Barat juga menjadikan pengaruhnya tidak sekuat pemimpin Indonesia terdahulu.
“Ini adalah kelemahan Indonesia sekarang apabila pemerintah kita tidak digeruni atau dikenali di peringkat antarabangsa.
“Suara pemimpin Indonesia sebelum ini dipandang tinggi kerana diyakini mampu menyumbang kepada jalan perdamaian tetapi kini, tidak lagi,” katanya dalam sebuah video yang disiarkan di laman YouTube.
Dia kemudian membandingkan era Jokowi dengan presiden sebelumnya termasuk Soeharto, Habibie dan Susilo Bambang Yudhoyono atau SBY.

“Profil antarabangsa kami sangat kuat pada zaman Soeharto, Habibie dan SBY kerana suara kami masih dipertimbangkan,” katanya.
“Sekarang pemerintah kita tidak mahu berinteraksi di peringkat antarabangsa. Oleh itu, tidak ada yang tahu siapa Jokowi di forum antarabangsa,” katanya.- Agensi


MPI tangguh Malam Wartawan Malaysia
Oleh NORHAYATI YAHAYA

18 Mei 2021, 6:54 pm
SHAH ALAM – Malaysian Press Institute (MPI) menangguhkan Malam Wartawan Malaysia 2021 (MWM 2021) yang dijadualkan berlangsung pada 18 Jun depan berikutan Perintah Kawalan Pergerakan (PKP) 3.0 yang diumumkan kerajaan.
Ketua Pegawai Eksekutifnya, Datuk Dr. Chamil Wariya bagaimanapun berkata, tarikh baru MWM 2021 akan diadakan pada 20 Ogos, tertakluk kepada kebenaran kerajaan.
“Dengan berat hati, saya ingin memaklumkan bahawa MWM 2021 terpaksa ditangguhkan kerana saya menjangkakan PKP 3.0 yang akan berakhir pada 6 Jun ini bakal dilanjutkan berikutan kenaikan harian kes Covid-19.
“Ini juga bagi menjamin keselamatan dan kesihatan para tetamu selain akur kepada pengumuman kerajaan,” katanya menerusi kenyataan hari ini.
Menurutnya, majlis penyerahan sumbangan MWM 2021 yang sepatutnya berlangsung pada 25 Mei ini juga ditangguhkan dan dijangka diadakan pada 8 Julai nanti.
MWM 2021 diadakan bertujuan mengiktiraf karya-karya kewartawanan terbaik pengamal media tempatan sepanjang tahun 2020 menerusi Hadiah Kewartawanan Malaysia MPI PETRONAS 2020.

Tahun lalu, MPI selaku penganjur mengikuti prosedur operasi standard (SOP) yang ditetapkan oleh kerajaan dan seramai 300 orang tetamu sahaja dibenarkan hadir ke Majlis Malam Wartawan Malaysia 2020 dengan mematuhi penjarakan fizikal. – K! ONLINE


Akad nikah 332 pasangan bakal pengantin ditangguh
Oleh MOHD. RAFIE AZIMI

18 Mei 2021, 7:17 pm
ALOR SETAR – Akad nikah melibatkan seramai 332 pasangan bakal pengantin di daerah Kota Setar ditangguhkan susulan penguatkuasaan Perintah Kawalan Pergerakan Diperketatkan (PKPD) di kawasan tersebut bermula esok hingga 1 Jun depan.
Pegawai Agama Daerah Kota Setar, Syeikh Ahmad Faisol Omar berkata, sebanyak 332 kebenaran berkahwin telah dikeluarkan sepanjang tempoh tersebut ditangguhkan.
“Semua bakal pengantin terlibat diminta untuk hadir ke Pejabat Agama Daerah Kota Setar selepas PKPD berakhir bagi mendapatkan tarikh akad nikah baharu,” katanya dalam satu kenyataan di sini hari ini.
Kata beliau, semua masjid ghairu jamek dan surau dalam daerah ini juga diarahkan tutup sepenuhnya dalam tempoh PKPD.
“Masjid hanya dibuka untuk solat fardu berjemaah dengan bilangan lima orang yang terdiri daripada pegawai masjid dan ahli jawatan kuasa kariah,” ujarnya.
Menurutnya, solat Jumaat pula hanya dibenarkan dengan bilangan 12 orang terdiri daripada kalangan pegawai masjid dan ahli jawatan kuasa kariah. – K! ONLINE


Covid-19: 17 masjid, surau di Perak ditutup
Oleh ASLIZA MUSA

18 Mei 2021, 6:59 pm
IPOH – Sebanyak 17 buah masjid dan surau di negeri ini ditutup sementara berikutan penularan kes positif Covid-19 dalam komuniti.
Penutupan itu juga melibatkan beberapa pejabat bahagian Jabatan Agama Islam Perak (JAIPk) dan pejabat agama daerah negeri ini.
Pengarah JAIPk, Datuk Mohd. Yusop Husin berkata, kerja-kerja pembersihan dan sanitasi kini sedang dijalankan di premis-premis berkenaan.
“Setakat ini, 17 buah masjid dan surau telah diarah tutup termasuk 12 daripadanya di Ipoh. Pejabat Bahagian Halal JAIPk di Jalan Labrooy di Ipoh dan Pejabat Agama Islam Daerah Bagan Datuk juga ditutup sementara.
“Pembukaan semula premis ini akan dimaklumkan kemudian,” katanya di sini hari ini.
Sementara itu, Timbalan Mufti Perak, Datuk Zamri Hashim menerusi kenyataan di Facebook Jabatan Mufti Negeri Perak turut memaklumkan penutupan sementara jabatan itu.

Kenyataan itu menyebut, penutupan bermula hari ini hingga 20 Mei dan sepanjang tempoh tersebut sebarang urusan akan dilaksanakan secara dalam talian.
Dalam pada itu, Majlis Agama Islam dan Adat Melayu Perak (MAIPk) turut mengumumkan penutupan sementara operasi semua kaunter MAIPK di Kompleks Islam Darul Ridzuan, kaunter di Pusat Tranformasi Bandar (UTC) dan Pejabat Pentadbiran MAIPk Daerah di seluruh Perak.
Menerusi kenyataan di Facebook Zakat Perak-MAIPk, penutupan yang bermula semalam hingga 21 Mei itu bagi membolehkan kerja-kerja pembersihan dan sanitasi serta proses pemulangan kutipan dan kupon zakat fitrah oleh amil.
Menurut MAIPk, sebarang urusan pembayaran zakat, fidyah dan wakaf digalakkan untuk dilaksanakan secara online. – K! ONLINE


[KEMASKINI] ‘Sampah’ terpakai Taman Bukit Indah sudah dibersihkan
Oleh AHMAD SHAHERMAN SHAMSURI

18 Mei 2021, 7:28 pm
PETALING JAYA – Longgokan barang terpakai di dua buah tong kitar semula di Taman Bukit Indah, Ampang sudah dibersihkan pihak berkuasa tempatan hari ini.
Menerusi perkongsian seorang netizen dikenali sebagai Akbarsaharie di laman Instagramnya, kedua-dua kawasan tersebut telah dibersihkan oleh pihak Majlis Perbandaran Ampang Jaya (MPAJ) dan pihak ‘recycle charity’ pagi tadi.
“Terima kasih MPAJ dan pihak ‘recycle charity’ kerana telah membersihkannya pagi tadi selepas saya memuat naik video keadaan tempat ini semalam.
“Barulah tidak sakit mata apabila melalui kawasan ini, jangan ada pula individu yang datang ‘mengotorkan’ semula kawasan ini,” katanya di laman Instagram hari ini.
Pada masa sama, Akbarsaharie yang juga penduduk taman berkenaan menafikan longgokan sampah itu berpunca daripada aktiviti selongkar oleh segelintir individu.
“Saya menyangkal dakwaan itu kerana tong kitar semula ini berkunci dan ruang untuk mengambil barang dalam tong juga sempit dan tidak muat untuk diambil menggunakan tangan.

“Longgokan barangan sebelum ini memang sengaja dibuang di luar tong kitar semula oleh mereka yang tidak bertanggungjawab,” jelasnya.
Terdahulu Kosmo! Online melaporkan perbuatan segelintir individu membuang dan melonggokkan barang terpakai berdekatan tong kitar semula bukan sahaja mengundang kemarahan penduduk sekitar, malah turut mencacatkan pemandangan kawasan sekitar.
Menerusi perkongsian klip video di Instagram Akbarsaharie, longgokan barangan terpakai itu berlaku di dua buah tong kitar semula di Taman Bukit Indah, Ampang.
Video berdurasi dua minit lima saat itu jelas memaparkan beberapa barangan antaranya pakaian, tilam, kelengkapan rumah dan kasut dibiarkan di luar tong berkenaan. – K! ONLINE


Empat jemaah dibenar solat di masjid mukim, surau di Kelantan
Oleh MUHAMMAD AYMAN GHAFFA

18 Mei 2021, 8:07 pm
KOTA BHARU – Majlis Agama Islam dan Adat Istiadat Melayu Kelantan (Maik) mengeluarkan arahan hanya empat orang kakitangan dibenarkan hadir untuk menunaikan solat fardu dan solat Jumaat di masjid mukim kategori A serta surau di seluruh Kelantan bermula esok.
Sebelum ini, Maik membenarkan seramai 50 jemaah hadir menunaikan solat fardu dan solat Jumaat di 37 masjid mukim kategori A seluruh negeri bermula 12 Mei lalu.
Yang Dipertua Maik, Tengku Tan Sri Mohamad Rizam Tengku Abdul Kadir berkata, para jemaah perlu berada dalam saf dengan penjarakan dua meter dan mengikut semua prosedur operasi standard (SOP) yang telah ditetapkan.
Katanya, bagaimanapun, pelaksanaan solat fardu dan solat Jumaat di Masjid Negeri, Bandar dan Jajahan seluruh negeri masih kekal dengan jumlah seramai 50 orang jemaah.
“Ketetapan ini berkuatkuasa bermula 19 Mei sehingga suatu tarikh yang akan dimaklumkan kelak. Aktiviti-aktiviti lain juga tidak dibenarkan.
“Sultan Kelantan, Sultan Muhammad V, Sultan sebagai Ketua Agama Islam Negeri seperti peruntukan Perkara 6 (1) Undang-undang Perlembagaan Tubuh Kerajaan Kelantan telah mengampuni perkenan pelaksanaan perintah itu,” katanya dalam satu kenyataan hari ini. -K! ONLINE

Senarai masjid mukim kategori gred A di Kelantan :
1. Masjid Mukim Lundang, Kubang Kerian
2. Masjid Mukim Paya Rambai, Kubang Kerian
3. Masjid Mukim Al-Muttaqin, Kubang Kerian, Kota Bharu
4. Masjid Mukim Ketereh, Ketereh, Kota Bharu
5. Masjid Mukim Kok Lanas, Ketereh, Kota Bharu
6. Masjid Mukim Kadok, Ketereh, Kota Bharu
7. Masjid Mukim Taman Tanjong Chat, Panji, Kota Bharu
8. Masjid Mukim Paya Bemban, Panji, Kota Bharu
9. Masjid Mukim Uda Murni, Panji, Kota Bharu
10. Masjid Mukim Kedai Mulong, Pendek, Kota Bharu
11. Masjid Mukim Kamel Hasan, Pendek, Kota Bharu
12. Masjid Mukim Kedai Melor, Peringat
13. Masjid Mukim Kota, Kota, Kota Bharu
14. Masjid Mukim Parit Lama, Limbat, Kota Bharu
15. Masjid Mukim Jelawat, Jelawat, Bachok
16. Masjid Mukim Repek, Melawi, Bachok
17. Masjid Mukim Wakaf Bharu, Tumpat
18. Masjid Mukim Ketil, Pengkalan Kubur, Tumpat
19. Masjid Mukim Pahi, Mengkebang, Kuala Krai
20. Masjid Mukim Sungai Peria, Olak Jeram, Kuala Krai
21. Masjid Mukim Keroh, Mengkebang, Kuala Krai
22. Masjid Mukim Kasar, Kubang Gadong, Pasir Mas
23. Masjid Jubli Perak Sultan Ismail Petra, Rantau Panjang, Pasir Mas
24. Masjid Mukim Padang Pak Amat, Pasir Puteh
25. Masjid Mukim Selising, Bukit Jawa, Pasir Puteh
26. Masjid Mukim Batang Merbau, Ulu Kusial, Tanah Merah
27. Masjid Mukim Bukit Bunga, Jedok, Tanah Merah
28. Masjid Mukim Jedok, Jedok, Tanah Merah
29. Masjid Mukim Tepi Sungai, Tanah Merah
30. Masjid Mukim Kampung Galang, Pulai Chondong, Machang
31. Masjid Mukim Ulu Sat, Ulu Sat, Machang
32. Masjid Mukim Ayer Lanas, Jeli
33. Masjid Mukim Gunung Reng, Batu Melintang, Jeli
34. Masjid Mukim Razaleigh, Galas, Gua Musang
35. Masjid Mukim Chiku 2, Chiku, Gua Musang
36. Masjid Mukim Keputeraan Paloh, Chiku, Gua Musang
37. Masjid Mukim Keputeraan Lojing, Sigar, Lojing


Warga asing leka berjudi dicekup
Oleh MUHD AFIQ AL-HAFIZ MAT YUSOF

18 Mei 2021, 7:09 pm
PETALING JAYA – Seramai sembilan warga Bangladesh dan Myanmar yang sedang leka berjudi ditahan di sebuah premis di sekitar ibu negara di sini semalam.
Serbuan pukul 6.30 petang itu telah dijalankan sepasukan pegawai dan anggota polis dari Jabatan Siasatan Jenayah, Ibu Pejabat Polis Daerah Dang Wangi di Jalan Brunei 2, Off Jalan Pudu.
Ketua Polis Daerah Dang Wangi, Asisten Komisioner Mohamad Zainal Abdullah berkata, polis turut menahan tiga lagi lelaki disyaki penjaga premis masing-masing seorang rakyat tempatan, Bangladesh dan Myanmar.
“Kesemua tangkapan termasuk pemain warga asing yang sedang leka berjudi jenis mesin slot itu berusia antara 17 tahun hingga 71 tahun.
“Polis turut merampas pelbagai barangan yang dipercayai untuk aktiviti perjudian seperti kotak pertaruhan judi, set mesin perjudian, pengisian kredit judi dan wang tunai berjumlah RM10,213,” katanya dalam satu kenyataan di sini hari ini.
Menurutnya, tahanan reman ke atas tangkapan telah dibenarkan hari ini dengan rakyat tempatan sehingga Khamis ini, manakala warga asing sehingga Jumaat ini.

Kesemua tangkapan disiasat di bawah Seksyen 4(1)(c) Akta Rumah Judi Terbuka 1953 dan Seksyen 6(1)(c) Akta Imigresen 1959/63.
PDRM turut memohon kerjasama masyarakat untuk menyalurkan sebarang maklumat berkenaan aktiviti perjudian khususnya di daerah Dang Wangi dengan menghubungi IPD Dang Wangi di talian 03-2600 2222 atau Hotline Polis Kuala Lumpur di talian 03-2115 999 atau mana-mana balai polis berhampiran. – K! ONLINE.


EU catat 200 juta suntikan vaksin Covid-19
Oleh KOSMO!

18 Mei 2021, 7:39 pm
BRUSSELS, BELGIUM – Sekurang-kurangnya 200 juta suntikan vaksin Covid-19 telah diberikan di Kesatuan Eropah (EU) setakat hari ini, demikian menurut data agensi berita AFP berdasarkan angka rasmi negara-negara blok berkenaan.
Setakat pukul 4.30 petang tadi (waktu Malaysia) sekurang-kurangnya 200 juta dos vaksin telah disuntik di EU.
Sekurang-kurangnya 52.9 juta orang telah divaksinasi sepenuhnya melibatkan dua dos vaksin koronavirus BioNTech/Pfizer, Moderna dan AstraZeneca atau satu dos vaksin suntikan tunggal Johnson & Johnson.
Angka tersebut bersamaan 11.8 peratus populasi EU.
Data tersebut menunjukkan Malta mendahului senarai vaksinasi EU dengan 32.5 peratus penduduknya mendapat imunisasi sepenuhnya manakala Bulgaria di tempat tercorot apabila cuma 6.1 rakyatnya sudah mendapat pelalian.
Negara-negara utama EU seperti Sepanyol mencatat 15.4 peratus rakyat yang mendapat imunisasi sepenuhnya diikuti Itali (14.6 peratus), Perancis (13.5 peratus) dan Jerman (11.1 peratus).

Di seluruh dunia pula data AFP menunjukkan sebanyak 1.5 bilion dos vaksin Covid-19 telah diberikan.
Israel memberikan pelalian penuh kepada 59 peratus penduduknya diikuti Amerika Syarikat (35 peratus) dan Britain (30 peratus). – Agensi


Bukan kami punca sebar Covid-19 – pelajar UniSZA
Oleh TENGKU DANISH BAHRI TENGKU YUSOFF

18 Mei 2021, 6:51 pm
KUALA NERUS – Pelajar Universiti Sultan Zainal Abidin (UniSZA) kesal disalah anggap sebagai punca penyebaran Covid-19 sehingga kampus Gong Badak di sini diarah tutup selama 14 hari sehingga 30 Mei ini oleh Jabatan Kesihatan Terengganu semalam.
Salah seorang penuntut yang hanya mahu dikenali sebagai Ain, 22, menegaskan, kesemua 450 pelajar UniSZA yang memilih tidak pulang beraya rata-ratanya mematuhi prosedur operasi standard (SOP) dengan tidak pernah keluar meninggalkan kolej kediaman masing-masing.
Lebih menyedihkan katanya, jangkitan Covid-19 itu dikatakan berpunca daripada seorang kakitangan UniSZA yang pulang dari zon merah tetapi tidak mengisytihar status kesihatannya.
“Kami hanya sesekali turun untuk membeli dan mengambil makanan, malah tidak melakukan sebarang aktiviti bersama pelajar lain.
“Hendak keluar dari kampus pun susah, jadi mana logiknya virus Covid-19 berpunca dalam kalangan pelajar (UniSZA)?,” jelasnya ketika dihubungi Kosmo! di sini hari ini.
Di laman sosial Twitter juga ramai pelajar UniSZA yang menyatakan rasa tidak puas hati apabila mereka dianggap punca penyebaran virus berkenaan.

Berita berkaitan https://www.kosmo.com.my/2021/05/18/kampus-unisza-diarah-tutup-16-positif-covid-19/
Kosmo! hari ini melaporkan sebanyak 16 kes positif Covid-19 melibatkan kakitangan dan pelajar UniSZA sehingga memaksa kampus institusi pengajian tinggi itu ditutup selama dua minggu bagi kerja-kerja sanitasi.
Difahamkan, penularan virus berkenaan juga dipercayai telah merebak kepada ahli keluarga kakitangan UniSZA terlibat.
Sebelum ini, surat pekeliling dikeluarkan universiti berkenaan mengarahkan semua pelajar di kampus serta mereka yang pulang ke kampung untuk menyambut Hari Raya Aidilfitri pada minggu lalu untuk menjalani ujian saringan Covid-19 telah tular di media sosial. – K! ONLINE


PKPD di Rumah Panjang Wun Ak Ering dan SK Bakerkong
Oleh AHMAD SHAHERMAN SHAMSURI

18 Mei 2021, 7:05 pm
PETALING JAYA – Dua kawasan di Mukah, Sarawak dikenakan Perintah Kawalan Pergerakan Diperketatkan (PKPD) bermula Khamis ini sehingga 2 Jun depan.
Menteri Kanan Keselamatan, Datuk Seri Ismail Sabri Yaakob berkata, dua kawasan tersebut adalah Rumah Panjang Wun Ak Ering dan Sekolah Kebangsaan (SK) Bakerkong, Bakerkong di Tanjung Manis.
Beliau berkata, Kementerian Kesihatan (KKM) melaporkan sebanyak lima kes positif telah direkodkan dalam tempoh empat hari hasil ujian saringan bergejala dan kontak rapat kes positif.
“Setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) kerajaan bersetuju untuk melaksanakan PKPD di dua kawasan itu bermula Khamis ini sehingga 2 Jun depan.
“Pelaksanaan PKPD ini untuk memudahkan KKM melaksanakan saringan secara bersasar ke atas penduduk yang terlibat dan seterusnya mengekang penularan Covid-19 ke kawasan lain,” katanya dalam satu kenyataan di sini hari ini. – K! ONLINE


Banjir Melaka: 50 lagi mangsa dipindahkan ke PPS
Oleh DIYANATUL ATIQAH ZAKARYA

18 Mei 2021, 7:22 pm
MELAKA – Seramai 50 lagi mangsa banjir dipindahkan ke pusat pemindahan sementara (PPS) menjadikan jumlah keseluruhan penduduk yang terjejas seramai 669 orang setakat pukul 4 petang tadi.
Sekretariat Jawatankusa Pengurusan Bencana Negeri, Leftenan Kolonel Cuthbert John Martin Quadra berkata, pihaknya turut membuka sebuah lagi PPS di daerah Jasin di SK Tehel yang menempatkan seramai 50 mangsa.
“Pembukaan PPS baru ini menjadikan jumlah keseluruhan sembilan PPS yang aktif dengan seramai 669 mangsa ditempatkan di sana. Enam PPS adalah di Melaka Tengah, dua di Jasin dan satu di Alor Gajah,” katanya ketika dihubungi di sini, hari ini.
Hujan lebat yang melanda Melaka awal pagi semalam dan pagi tadi telah menyebabkan banjir kilat di beberapa buah kawasan.
Antara kawasan yang terjejas teruk adalah Sungai Putat, Taman Bukit Beruang Utama, Taman Bukit Beruang Bestari, Taman Rambai Jaya, Taman Rambai Utama dan Taman Rambai Indah
Mengulas lanjut, beliau berkata, Melaka Tengah mencatatkan jumlah mangsa tertinggi melibatkan 487 orang daripada 103 buah keluarga.

Ia disusuli daerah Jasin dengan 133 mangsa dan kemudian Alor Gajah seramai 49 orang. – K! ONLINE


Langgar SOP, PDRM tidak akan berkompromi
Oleh MUHD AFIQ AL-HAFIZ MAT YUSOF

18 Mei 2021, 6:10 pm
PETALING JAYA – Polis Diraja Malaysia (PDRM) tidak akan berkompromi dengan mana-mana pihak yang melanggar prosedur operasi standard (SOP) dan akan mengambil tindakan tegas selaras dengan peraturan yang ditetapkan.
Ketua Polis Negara, Datuk Seri Acryl Sani Abdullah Sani berkata, sejak kebelakangan ini, PDRM mengesan segolongan masyarakat yang menyalahgunakan atau memalsukan kebenaran merentas daerah dan negeri.
“PDRM akan terus mengawasi serta mengehadkan pergerakan terutamanya yang melibatkan rentas daerah dan negeri dalam usaha melaksanakan ketetapan kerajaan untuk terus mengekang penularan wabak Covid-19.
“PDRM juga akan lebih teliti dalam mempertimbangkan kelulusan kebenaran rentas daerah dan negeri yang dipohon,” katanya dalam satu kenyataan di sini hari ini.
Mengulas lanjut, tindakan tegas akan diambil selaras dengan peraturan yang ditetapkan terhadap mana-mana pihak yang melanggar SOP.
Orang ramai juga dinasihatkan untuk terus mematuhi SOP yang ditetapkan dan bersama-sama memainkan peranan dalam mengekang penularan wabak ini. – K! ONLINE


Sudah-sudahlah Neelofa – Netizen
Oleh KOSMO!

18 Mei 2021, 6:50 pm
PETALING JAYA – Nama selebriti sensasi, Neelofa sekali lagi sohor kini (trending) dalam Twitter susulan sebuah video rakaman sambutan hari raya keluarganya tular sejak semalam.
Namanya menjadi bahan bualan hangat netizen selepas muncul dalam lebih 6,000 ciapan Twitter hari ini.
Nama selebriti berniqab itu sekali lagi sohor kini dalam Twitter.
Rata-rata netizen melahirkan rasa kecewa dengan tindakan keluarga bekas pengacara MeleTOP itu disaat ramai yang tidak dapat berhimpun dengan keluarga pada hari raya.
Malah, ada juga netizen berharap agar selebriti berniqab itu menunaikan janjinya untuk menjadi individu yang lebih baik dan menjaga sensitiviti masyarakat.
Antara luahan dan teguran netizen terhadap Neelofa.
“Berapa kali hendak panggil dia ke balai polis? Harap kesilapan kali ini menyedarkan dia sekeluarga,. Cukuplah Neelofa,” tulis seorang pengguna Twitter.
“Noor Nabila yang kongsi video, nama Neelofa yang sohor kini,” tegur seorang lagi netizen.

“Tolonglah beri hukuman berat kepada dia sekeluarga. Ini kali keberapa dia langgar prosedur operasi standard (SOP)?,” ujar seorang lagi pengguna Twitter.
Dalam pada itu, hari ini, beberapa ahli keluarga pemilik jenama tudung Naelofar itu telah hadir ke Ibu Pejabat Polis Daerah (IPD) Brickfields hari ini.
Kosmo! hari ini turut melaporkan pihak polis telah bakal menjalankan siasatan selepas menerima sebuah laporan dakwaaan Neelofa dan keluarga ingkar SOP kerana berkumpul pada sambutan hari raya di sebuah rumah di Taman Tun Dr. Ismail baru-baru ini.
Siasatan awal mendapati video tular yang berdurasi selama 26 saat itu memaparkan beberapa ahli keluarga selebriti berkenaan didapati berkumpul di sebuah rumah pada 1 Syawal lalu.
Difahamkan video tersebut dimuat naik oleh kakaknya, Noor Nabila namun telah dipadam tidak lama kemudian.
Untuk rekod, ini bukan merupakan kali ketika nama Neelofa terpalit dengan isu pelanggaran SOP.
Sebelum ini, dia dan suaminya, Haris Ismail turut dipanggil pihak polis bagi memberi keterangan berhubung dakwaan mereka berada di premis menjual karpet di Pusat Perniagaan di Nilai 3, Negeri Sembilan pada 2 Mei lalu.
Terdahulu, Terdahulu, Neelofa dan beberapa ahli keluarga lain dikenakan kompaun berjumlah RM60,000 atas kesalahan melanggar SOP pada majlis perkahwinan yang berlangsung pada 27 Mac lalu.
Selain itu, kompaun tersebut termasuklah kesalahan salah guna kebenaran merentas negeri atas urusan kerja ke Pulang Langkawi, Kedah baru-baru ini. – K! ONLINE


Tujuh lelaki dikompaun RM5,000, berkumpul minum ketum
Oleh ROHANA MOHD. NAWI

18 Mei 2021, 6:44 pm
BACHOK – Tindakan tujuh lelaki yang berkumpul beramai-ramai sambil minum air ketum di dalam sebuah rumah di Kampung Tempoyak dekat Kadok, Kota Bharu semalam membawa padah apabila setiap seorang daripada mereka dikompaun RM5,000.
Ketua Polis Kelantan, Datuk Shafien Mamat berkata, polis menyerbu rumah salah seorang suspek kira-kira pukul 11 malam sebelum mendapati mereka yang berusia dalam lingkungan 20-an itu sedang berkumpul kononnya sedang mengadakan rumah terbuka Hari Raya Aidilfitri.
Katanya, serbuan itu dijalankan selepas polis menerima aduan dan maklumat daripada orang awam mengenai kegiatan mereka.
Katanya, ketika serbuan, tujuh lelaki itu berada dalam keadaan khayal dipercayai kesan daripada pengambilan air ketum.
“Setiap seorang daripada mereka dikompaun RM5,000 kerana melanggar prosedur operasi standard (SOP) ketika Perintah Kawalan Pergerakan (PKP) dengan berkumpul beramai-ramai.
“Orang lain membuat jamuan dengan juadah raya, tetapi mereka mengadakan rumah terbuka dengan menghidangkan ketum,” katanya ketika ditemui ketika melawat kawasan Perintah Kawalan Pergerakan Diperketatkan (PKPD) Pauh Lima di sini hari ini.

Menurutnya, mereka yang disiasat mengikut Seksyen 30 (3) Akta Racun 1952 telah dibebaskan dengan jaminan polis. – K! ONLINE


Dua lori bawa buluh, hasil hutan tanpa kebenaran ditahan
Oleh ASLIZA MUSA

18 Mei 2021, 6:38 pm
IPOH – Jabatan Perhutanan Perak menahan dua buah lori membawa muatan 1,000 batang buluh dan hasil hutan tanpa kebenaran di Kuala Bikam-Jalan Teluk Intan dan sekatan jalan raya (SJR) Slim River semalam.
Pengarahnya, Datuk Mohamed Zin Yusop berkata, tangkapan pertama di Kuala Bikam-Jalan Teluk Intan dilakukan penguat kuasa Pejabat Hutan Daerah Perak Selatan susulan maklumat awam mengenai sebuah lori dalam keadaan mencurigakan.
Katanya, semasa pemantauan dilakukan, didapati seorang pemandu lori berada di lokasi tersebut dan disyaki membawa muatan hasil hutan.
“Lori itu ditahan di simpang masuk Kuala Bikam-Jalan Teluk Intan dan hasil pemeriksaan mendapati, lori tersebut membawa hasil hutan iaitu sebanyak 1,000 batang buluh.
“Pemandu lori yang gagal mengemukakan sebarang dokumen kebenaran membawa hasil hutan itu enggan memberi kerjasama dan bertindak agresif dengan membuang buluh yang dibawa ke tepi jalan sebelum melarikan diri,” katanya dalam satu kenyataan di sini hari ini.
Menurut beliau, pemandu lori itu bagaimanapun menyerah diri selepas lapan jam lori dipandunya ditahan dan siasatan mendapati, buluh tersebut digunakan sebagai pancang untuk tanaman sayur.

Katanya, pada hari sama, sebuah lori membawa muatan hasil hutan ditahan di SJR Tol Slim River dan pemandunya gagal mengemukakan sebarang dokumen kebenaran daripada Jabatan Perhutanan.
“Pemeriksaan mendapati, pemandu tersebut membawa lori dengan muatan 57 batang kayu jaras pelbagai spesies tanpa pas pemindahan.
“Kedua-dua pemandu lori yang ditahan telah dilepaskan dengan bon jaminan polis setelah keterangan diambil dan kedua-dua lori bersama muatan yang disita dibawa ke Stor Rampasan Barang Jabatan Perhutanan Perak,” katanya.
Kedua-dua pemandu lori itu boleh didakwa di bawah Seksyen 68(1) Enakmen Akta Perhutanan Negara 1984 (Pemakaian) 1985 iaitu kesalahan membawa hasil hutan tanpa pas pemindah.
Sabit kesalahan mereka boleh dikenakan denda tidak melebihi RM50,000 atau penjara selama tempoh maksimum lima tahun atau kedua-duanya. – K! ONLINE


13 kampung di Besut dikenakan PKPD
Oleh AHMAD SHAHERMAN SHAMSURI

18 Mei 2021, 6:18 pm
PETALING JAYA – Sebanyak 13 Kampung di Mukim Pelagat, Besut Terengganu dikenakan Perintah Kawalan Pergerakan Diperketatkan (PKPD) bermula Khamis ini sehingga 2 Jun depan.
Menteri Kanan Keselamatan, Datuk Seri Ismail Sabri Yaakob berkata, kampung yang terlibat adalah Kampung Alor Selinsing; Kampung Bukit Yong; Kampung Tok Motong; Kampung Lak Lok Dalam; Kampung Lak Lok; Kampung Padang Landak; Kampung Padang Luas dan Kampung Padang Luas Hilir.
Turut terlibat Kampung Padang Tapong; Kampung Paroh; Kampung Kubang Siam; Kampung Seberang Jerteh; Rumah Awam Kos Rendah (RAKR) Seberang Jerteh dan RAKR Pelagat 1, 2 serta 3.
“Sehingga semalam, sebanyak 199 kes positif Covid-19 telah direkodkan di semua lokaliti tersebut selepas Kementerian Kesihatan (KKM) melakukan 1,092 ujian saringan.
“KKM juga melaporkan berlaku peningkatan kes yang amat ketara dengan kadar positiviti tinggi serta kadar kebolehjangkitan yang amat tinggi di lokaliti tersebut,” katanya dalam satu kenyataan di sini hari ini.
Mengulas lanjut, Ismail Sabri berkata, pelaksanaan PKPD itu bertujuan mengehadkan pergerakan penduduk dan memutuskan rantaian jangkitan Covid-19 serta memudahkan KKM menjalankan ujian saringan secara besar-besaran dalam kalangan penduduk di Mukim Pelagat, Besut. – K! ONLINE


1,032 penduduk Kampung Pauh Lima jalani ujian Covid-19
Oleh ROHANA MOHD. NAWI

18 Mei 2021, 6:26 pm
BACHOK – Seramai 1,032 penduduk Kampung Pauh Lima hadir menjalani ujian saringan Covid-19 di Surau Al-Ahmadiah di sini selepas 78 kes dilaporkan di kampung berkenaan sejak 7 Mei lalu.
Ketua Polis Kelantan, Datuk Shafien Mamat berkata, lokaliti itu membabitkan kampung yang bersempadan dua daerah iaitu Bachok dan Kota Bharu yang akan dilaksanakan Perintah Kawalan Pergerakan Diperketatkan (PKPD) bermula pukul 12 tengah malam ini hingga 1 Jun depan.
“Sebanyak 158 buah rumah dengan 710 penduduk di Mukim Banggu, Kota Bharu manakala Mukim Banggu, Bachok pula terdapat 110 rumah dan melibatkan 320 penduduk.
“Mulai malam ini, semua penduduk tidak dibenarkan keluar dari kawasan itu dan orang dari luar juga tidak dibenarkan masuk ke kawasan Kampung Pauh Lima,” katanya selepas mengadakan lawatan di khemah ujian saringan Covid-19 Surau Al-Ahmadiah, Kampung Pauh Lima di sini hari ini.
Beliau berkata, kon, tanda amaran dan pagar kawat berduri akan dipasang di beberapa kawasan operasi PKPD termasuk sekatan di lorong-lorong tikus di celah-celah rumah penduduk.
“Setakat ini, kita mengesan tujuh laluan tikus di Kampung Pauh Lima. Kon atau kawat berduri akan dipasang bagi memudahkan anggota tentera dan polis mengawal pergerakan orang ramai dengan lebih sistematik.

“Kita akan mengadakan enam sekatan jalan raya (SJR) sebelum memasuki kampung ini di Bachok manakala empat lagi di Kota Bharu,” katanya.
Kosmo! Online semalam melaporkan sebanyak 78 kes positif Covid-19 direkodkan dalam tempoh 11 hari di Kampung Pauh Lima di sini.
Kes itu dipercayai berpunca daripada penduduk yang mengadakan solat berjemaah dan tadarus di sebuah surau dekat sini sebelum Covid-19 menjangkiti penduduk di perkampungan berkenaan. – K! ONLINE


Empat individu dikompaun rentas negeri di Muallim
Oleh ASLIZA MUSA

18 Mei 2021, 6:32 pm
TANJUNG MALIM – Empat individu dikenakan kompaun RM5,000 setiap seorang atas kesalahan merentas negeri dan daerah tanpa kebenaran sejak Khamis lalu.
Ketua Polis Daerah Muallim, Superintendan Sulizmie Affendy Sulaiman berkata, kompaun itu dikeluarkan ketika pemeriksaan di sekatan jalan raya (SJR) Stesen Bas Tanjung Malim dan SJR Plaza Tol Slim River serta ‘snap check’ di Jalan Kuala Slim.
“Selain tidak memiliki surat kebenaran polis, mereka didapati telah menyalahgunakan surat majikan bagi tujuan merentas negeri.
“Kesemua mereka masing-masing dikenakan kompaun RM5,000 dan telah diarahkan untuk berpatah balik,” katanya di sini hari ini.
Menurut beliau, selain plaza tol, terdapat dua SJR didirikan di laluan masuk ke Perak melalui sempadan Selangor iaitu di Jalan Persekutuan Taman Universiti atau Hulu Bernam dan Sempadan Behrang-Selisik.
Katanya, sekatan turut dibuat di jalan alternatif yang menghubungkan Tanjung Malim dengan Hulu Bernam, Selangor di Jambatan Stesen Bas Tanjung Malim.

“Hanya jalan masuk dari Hulu Bernam ke pekan Tanjung Malim yang dibuka sehala di situ dan pengguna dari arah Tanjung Malim ke Hulu Bernam boleh menggunakan Jalan Persekutuan Taman Universiti untuk ke arah selatan,” katanya.
Dalam pada itu, beliau berkata, aliran trafik memasuki sempadan Perak di Tanjung Malim adalah terkawal sepanjang musim perayaan ini.
“Pemeriksaan ke atas kenderaan yang melalui jalan di daerah ini mendapati rata-ratanya mempunyai surat kebenaran dikeluarkan oleh Ibu Pejabat Polis Daerah di tempat masing-masing,” katanya. – K! ONLINE


Program menteri bersama tahfiz sebelum PKP
Oleh MOHD. HUSNI MOHD. NOOR

18 Mei 2021, 6:22 pm
PUTRAJAYA – Program menteri bersama pelajar tahfiz tidak berlaku semasa tempoh pelaksanaan Perintah Kawalan Pergerakan (PKP) seperti yang didakwa, sebaliknya ia berlangsung sebelum pelaksanaan PKP iaitu pada 29 April lalu.
Itu penjelasan diberikan Setiausaha Akhbar Menteri Wilayah Persekutuan, Datuk Tun Faisal Ismail Aziz bagi menafikan laporan dikeluarkan sebuah portal berita kononnya Tan Sri Annuar Musa menganjurkan majlis hari lahir dalam tempoh PKP.
Tun Faisal berkata, laporan bertajuk ‘Walau PKP, menteri buat majlis hari lahir dihadiri 100 pelajar tahfiz’ yang disiarkan pada hari ini, pukul 4:09 petang itu adalah satu fitnah yang nyata.
“Ia adalah Majlis Silaturrahim dan Berbuka Puasa bersama Maahad Tahfiz Integrasi Madinatul Huffaz dan pautan video sambutan adalah seperti berikut, https://www.facebook.com/AnnuarMusa/videos/650154596384180/.
“Penulisan berita fitnah ini jelas menunjukkan pelanggaran etika kewartawanan oleh wartawan dan editor portal berita itu.
“Mereka langsung tidak mahu membuat semakan fakta sebelum menyiarkan berita fitnah di portal mereka,” katanya menerusi kenyataan akhbar hari ini.

Dalam pada itu, Tun Faisal berkata, portal berita sama turut menyiarkan satu lagi berita yang juga berunsur fitnah, hari ini.
“Ia berhubung laporan bertajuk ‘Sekali lagi menteri bergelar ‘Tan Sri’ didakwa menikah di selatan Thailand’.
“Berita fitnah ini telah disiarkan hanya berdasarkan tweet seorang individu, tanpa sebarang rasa tanggungjawab untuk menyemak sama ada sijil nikah tersebut adalah sijil sebenar dan tanpa menyemak tweet berikutnya yang menyebut bahawa gambar sijil nikah tersebut hanyalah ‘sekadar hiasan’,” katanya. – K! ONLINE


Tiket feri penumpang Kuala Kedah-Langkawi sah enam bulan
Oleh NUR AMALINA AZMAN

18 Mei 2021, 6:48 pm
LANGKAWI – Orang ramai yang telah membuat pembelian tiket feri penumpang bagi laluan Kuala Kedah-Langkawi dalam tempoh Perintah Kawalan Pergerakan Diperketatkan (PKPD) Kota Setar masih boleh menggunakan tiket tersebut dalam tempoh enam bulan.
Pengurus Sumber Manusia dan Operasi Konsortium Ferry Line Ventures, Kapten Baharin Baharom berkata, tiket tersebut akan ditukar menjadi tiket terbuka yang mempunyai tempoh sah selama enam bulan.
“Perkhidmatan feri di Terminal Feri Penumpang Kuala Kedah dihentikan sepanjang pelaksanaan PKPD di Kota Setar yang bermula esok hingga 1 Jun depan,” katanya ketika dihubungi di sini hari ini.
Katanya, petugas sektor perkhidmatan perlu atau individu yang mempunyai kecemasan boleh menggunakan pengangkutan alternatif iaitu feri membawa penumpang dan kenderaan jenis Roll On Roll Off (RORO).
“Perkhidmatan RORO ini adalah dari Terminal Tanjung Lembong di sini ke Kuala Perlis,” ujarnya.
Seorang penumpang feri yang juga penduduk di sini, Nang Amirah Nik Abdul Aziz, 27, berkata, dia mendapat kebenaran untuk keluar dari pulau peranginan itu kerana mempunyai janji temu dengan doktor gigi di Alor Setar.

“Mujurlah perancangan asal adalah untuk pulang pada hari ini juga, jadi saya tidak berhadapan dengan sebarang kesulitan.
“Tetapi bimbang juga kalau ada kecemasan sepanjang PKPD selepas ini, pastinya agak menyukarkan pergerakan kami yang tinggal di Langkawi,” katanya. – K! ONLINE


Hidu bau busuk sampah setiap hari
Oleh ABDUL RAZAK IDRIS

18 Mei 2021, 6:06 pm
KUALA LANGAT – Kegiatan individu tertentu yang sesuka hati membuang sampah basah dan pukal di Jalan Segenting berdekatan kawasan industri Pulau Carey di sini mengundang bau busuk serta mencacatkan pemandangan.
Hasil perkongsian gambar seorang pengguna yang melalui kawasan tersebut menunjukkan sampah dibuang merata-rata sehingga menimbun.
Seorang pengguna jalan raya yang ingin dikenali sebagai Hasan berkata, setiap hari dia terpaksa menghidu bau busuk berpunca daripada sampah tersebut ketika melalui jalan berkenaan.
“Sampah yang menimbun itu terdiri daripada sampah basah dan sampah pukal seperti sofa buruk, tilam serta gobok buruk,” katanya ketika dihubungi hari ini.
Hasan berkata, pihak berkuasa tempatan perlu sentiasa membuat rondaan di kawasan tersebut supaya kegiatan pembuangan sampah secara haram dapat ditangani.
“Walaupun papan tanda amaran jangan membuang sampah di kawasan itu, namun sampah tetap dibuang.

“Saya berharap pihak berkuasa membersihkan sampah di kawasan itu supaya burung gagak dan anjing liar tidak lagi berkeliaran di situ,” ujarnya.
Hasil tinjauan Kosmo! pula mendapati, longgokan sampah menjadi tumpuan beberapa ekor anjing dan burung gagak yang dipercayai mencari makanan. – K! ONLINE


Gagal seludup satu tan daun ketum
Oleh NUR NAZLINA NADZARI

18 Mei 2021, 5:20 pm
PADANG BESAR – Sekumpulan penyeludup ketum bertindak melarikan diri dengan memecut kenderaan pacuan empat roda yang membawa lebih satu tan daun tumbuhan tersebut sebelum terbabas di kawasan kebun getah di Chuping dekat sini hari ini.
Dalam kejadian kira-kira pukul 7.30 pagi itu, anggota Agensi Kawalan Sempadan Malaysia (Aksem) mengesan kenderaan jenis Mitsubishi Pajero yang dinaiki beberapa individu dalam keadaan mencurigakan.
Komander Aksem negeri, Deputi Superintendan Azizan Saman berkata, anggota yang menjalankan tugas rondaan Op Benteng itu cuba menahan kenderaan tersebut, namun pemandunya terus memecut laju.
“Anggota terus mengejar mereka dan turut menggunakan pembesar suara dengan memperkenalkan diri sebagai polis daripada Aksem Chuping serta mengarahkan pemandu berhenti.
“Bagaimanapun, sebaik tiba di kawasan kebun getah, kenderaan itu terbabas dan beberapa suspek lelaki melarikan diri meninggalkan kenderaan dengan enjin masih hidup,” katanya di sini hari ini.
Menurutnya, anggota cuba mengejar mereka tetapi tidak berjaya.

“Hasil pemeriksaan menjumpai 29 guni putih yang di dalamnya mengandungi 1,015 kilogram daun ketum bernilai RM30,450,” ujarnya. – K! ONLINE


Ujian calitan negatif Covid-19 syarat keluar kawasan PKPD
Oleh JAMLIAH ABDULLAH

18 Mei 2021, 5:56 pm
ALOR SETAR – Mana-mana individu dari kawasan Perintah Kawalan Pergerakan Diperketatkan (PKPD) perlu menjalani ujian calitan dan disahkan negatif Covid-19 sebelum dibenarkan keluar dari kawasan tersebut untuk sebarang urusan termasuk pekerja dalam sektor perkhidmatan perlu.
Menteri Besar Kedah, Muhammad Sanusi Md. Nor berkata, itu antara prosedur operasi standard (SOP) yang perlu diperketatkan sebagai langkah mengekang penularan jangkitan tersebut ke kawasan lain.
“Ada yang bekerja di sektor perkhidmatan perlu ini mereka boleh keluar tetapi dengan syarat kalau dia keluar bekerja di luar kawasan PKPD dia kena buat ujian calitan, kena tunjuk bukti dia negatif baru boleh keluar.
“Kalau dia bekerja di kawasan PKPD boleh bekerja dan balik di kawasan itu saja. Kita takut dia bawa keluar jangkitan, kita nak dia duduk dalam kawasan PKPD sahaja kalau ada jangkitan,” katanya.
Beliau berkata demikian kepada pemberita selepas hadir bagi penyerahan sumbangan untuk Tabung Bantuan Palestin Badan Perhubungan Pas Kedah di Kompleks Pas Batu 9 di sini hari ini.
Pada majlis tersebut, Pas Kedah berjaya mengumpul sebanyak RM1.57 juta untuk disumbangkan kepada Tabung Palestin. – K! ONLINE


Keluarga Neelofa beri keterangan di IPD Brickfields
Oleh MOHD. HAIKAL ISA

18 Mei 2021, 5:43 pm
PETALING JAYA – Beberapa orang ahli keluarga selebriti sensasi, Neelofa hadir di Ibu Pejabat Polis Daerah (IPD) Brickfields dipercayai bagi memberi keterangan berhubung dakwaan dia sekeluarga melanggar prosedur operasi standard (SOP) ketika sambutan Aidilfitri.
Menurut sumber yang boleh dipercayai, keluarga tersebut menghadirkan diri dengan menaiki kenderaan pelbagai guna jenis Toyota Alphard berwarna putih pada pukul 2.51 petang.
Bagaimanapun, Neelofa atau nama sebenarnya, Noor Neelofa Mohd. Noor difahamkan tidak kelihatan di balai polis berkenaan, namun bapa tirinya, Datuk Abdul Halim Khan Lall Khan dilihat berada di sana.
Semalam, Kosmo! Online melaporkan keluarga Neelofa sekali lagi menjadi perhatian dan bualan netizen apabila didakwa melanggar SOP Aidilfitri yang ditetapkan.
Sebuah video yang dimuat naik kakak Neelofa, Noor Nabila tular dalam laman Twitter selepas dirakam dan dikongsi netizen sejak tengah hari semalam.
Video berdurasi 27 saat itu jelas menunjukkan ahli keluarga Neelofa berkumpul pada pagi Syawal dan sedang bersalaman meminta maaf antara satu sama lain. Bagaimanapun, Noor Nabila bertindak memadam muat naik video berkenaan apabila mula mengundang amarah netizen.

Ketua Polis Daerah Brickfields, Asisten Komisioner Anuar Omar berkata, terdapat video tular yang dimuat naik melalui akaun Instagram kakak kepada bekas pengacara MeleTOP itu yang merakamkan detik sambutan Hari Raya Aidilfitri Khamis lalu di sebuah rumah di Pinggir Zaaba, Taman Tun Dr. Ismail.
Siasatan awal mendapati video tular yang berdurasi selama 26 saat itu memaparkan ahli keluarga selebriti berkenaan didapati berkumpul dan bermaaf-maafan di sebuah rumah ketika sambutan Hari Raya Aidilfitri. – K! ONLINE


Keluarga Neelofa hadir beri keterangan
Oleh MUHD AFIQ AL-HAFIZ MAT YUSOF

18 Mei 2021, 5:36 pm
PETALING JAYA – Keluarga selebriti terkenal, Neelofa yang sebelum ini menjadi bualan netizen kerana disyaki melanggar prosedur operasi standard (SOP) ketika sambutan Hari Raya Aidilfitri hadir di Ibu Pejabat Polis Daerah (IPD) Brickfields bagi memberi keterangan.
Ahli keluarga Neelofa bersama bapa tirinya dilihat tiba di IPD berkenaan dengan menaiki sebuah kenderaan mewah pelbagai guna (MPV) jenis Toyota Alphard berwarna putih pada pada pukul 2.51 petang.
Sementara itu, Ketua Polis Daerah Brickfields, Asisten Komisioner Anuar Omar ketika dihubungi Kosmo! mengesahkan keluarga Neelofa hadir bagi memberi keterangan.
Berita berkaitan https://www.kosmo.com.my/2021/05/18/polis-terima-laporan-neelofa-keluarga-sambut-aidilfitri/
Terdahulu, Kosmo! melaporkan satu laporan polis telah dibuat berhubung video tular dipercayai membabitkan sambutan Hari Raya Aidilfitri keluarga Neelofa di sebuah rumah sekitar Pinggir Zaaba, Taman Tun Dr. Ismail semalam.
Ketua Polis Daerah Brickfields, Asisten Komisioner Anuar Omar berkata, siasatan awal mendapati video tular berdurasi 26 saat itu dimuat naik melalui akaun instagram kakak kepada selebriti tempatan berkenaan. – K! ONLINE.

Berita berkaitan https://www.kosmo.com.my/2021/05/17/video-keluarga-neelofa-berhimpun-sambut-aidilfitri-tular/


28 Julai keputusan semak kehakiman cabar operasi kilang Lynas
Oleh NORLIZAH ABAS

18 Mei 2021, 5:10 pm
KUALA LUMPUR – Mahkamah Tinggi di sini hari ini menetapkan 28 Julai ini bagi memutuskan permohonan semakan kehakiman tiga individu yang mencabar keputusan Tun Dr. Mahathir Mohamad dan bekas Jemaah Menterinya melanjutkan lesen kilang pemprosesan nadir bumi, Lynas Malaysia Sdn. Bhd. selama enam bulan.
Hakim Datuk Ahmad Kamal Md. Shahid menetapkan tarikh itu selepas mendengar penghujahan peguam-peguam yang mewakili pihak pemohon dan 31 responden.
Ketiga-tiga pemohon terdiri daripada Pengerusi Save Malaysia Stop Lynas, Tan Bun Teet, 72, serta dua penduduk Kuantan, Pahang iaitu Ismail Abu Bakar, 72 , serta G. Ponusamy, 69.
Selain bekas Perdana Menteri selaku responden pertama, responden-responden ialah bekas Timbalan Perdana Menteri, Datuk Seri Dr. Wan Azizah Wan Ismail dan bekas Menteri Tenaga, Sains, Teknologi, Alam Sekitar dan Perubahan Iklim, Yeo Bee Yin.
Turut dinamakan sebagai responden, Kerajaan Malaysia, Lembaga Perlesenan tenaga Atom (AELB) dan Lynas.
Pemohon-pemohon diwakili oleh barisan peguam bela terdiri daripada Datuk Seri Gopal Sri Ram, Dinesh Athinarayanan dan Saha Deva manakala Tan Sri Cecil Abraham dan Datuk Sunil Abraham mewakili Lynas.

Peguam Kanan Persekutuan Ahmad Hanir Hambaly dan Peguam Persekutuan Ng Wee Li mewakili Dr. Mahathir dan 30 responden yang lain.
Pihak responden menghujahkan agar semakan kehakiman itu ditolak atas alasan permohonan itu kini akademik kerana lesen operasi Lynas telah disambung untuk kali kelima bagi tempoh tiga tahun bermula 3 Mac tahun lalu hingga 2 Mac 2023.
Terdahulu, pemohon menghujahkan bahawa Bee Yin selaku menteri (ketika itu) terkhilaf kerana menurunkan kuasanya kepada Jemaah Menteri untuk mendengar rayuan Lynas berhubung pra-syarat yang dikenakan kepada syarikat itu ketika memperbaharui lesen.
Pada 8 November 2019, tiga individu berkenaan memfailkan permohonan bagi memohon deklarasi untuk membatalkan keputusan Dr. Mahathir dan 27 menteri Kabinetnya yang membenarkan operasi Lynas dilanjutkan selama enam bulan lagi bermula 15 Ogos 2019.
Mereka turut memohon deklarasi agar keputusan Jemaah Menteri ketika itu adalah ultra vires, terbatal dan tidak sah kerana tindakan Bee Yin (responden ketiga) menyalahi undang-undang kerana secara salah memberikan kuasa kepada Jemaah Menteri untuk membuat keputusan secara kolektif.
Pemohon-pemohon juga menyatakan pada 4 Disember 2018, responden ke-30 iaitu AELB yang bertindak atas laporan Jawatankuasa Penilaian Eksekutif (ERC) mengenakan dua prasyarat untuk pembaharuan lesen operasi yang tamat pada 2 September
2019.
Dua syarat tersebut iaitu 451,000 tan Water Leached Purification Residue (WLP) perlu dikeluarkan dari premis tersebut pada atau sebelum 2 September 2019.
Selain itu, suatu pelan tindakan untuk pelupusan 1.113 juta tan Neutralization Underflow Residue (NUF) yang bukan radioaktif perlu diserahkan sebelum pembaharuan lesen boleh dipohon. – K! ONLINE


Siren amaran roket kini norma baharu di Israel
Oleh KOSMO!

18 Mei 2021, 6:05 pm
TEL AVIV – Tentera Rejim Zionis menyatakan bahawa siren amaran  kini menjadi sebahagian daripada rutin kehidupan penduduk  beberapa kawasan di selatan Israel, lapor Badan Penyiaran Britain (BBC).
Situasi tersebut jauh berbeza berbanding keadaan aman dan tenteram sebelum konflik  tercetus.
Siren amaran dibunyikan di bandar-bandar utama termasuk Kfar Aza, Nahal Oz, dan Zimrat berhampiran utara Semenanjung Gaza utara.
Setiap kali siren amaran serangan berbunyi penduduk Yahudi  di kawasan tersebut bertempiaran lari untuk pusat-pusat perlindungan bawah tanah.
Siren  tersebut  dibunyikan bagi memberi amaran kepada penduduk mengenai serangan roket yang bakal dilancarkan ke arah Israel dari Gaza. – Agensi


Hotel Tenera nafi terlibat isu buang biskut raya
Oleh LUQMAN RIDHWAN MOHAMED NOR

18 Mei 2021, 5:15 pm
PETALING JAYA – Hotel Tenera menafikan terlibat dengan isu tular pembuangan biskut raya di Jalan Kampung Baharu Jenderam, Dengkil baru-baru ini.
Hotel tersebut dalam satu kenyataan berkata, merujuk kepada gambar-gambar dikongsikan netizen, jelas menunjukkan bahawa bekas-bekas biskut raya tersebut adalah keluaran 2020.
Katanya, pengedaran biskut raya serta serahan sepenuhnya telah selesai dilakukan mereka kepada pihak-pihak terlibat pada September 2020.
“Pengurusan Hotel Tenera juga menegaskan bahawa tiada stok lebihan yang masih ada dalam simpanan untuk keluaran 2020,” katanya semalam.
Hotel Tenera menegaskan, mereta mengecam sekeras-kerasnya kegiatan tidak berhemah yang telah dilakukan pihak tertentu dalam pelupusan sisa domestik tersebut.
“Ia sama sekali bertentangan dengan pendirian pengurusan Hotel Tenera terhadap kelestarian alam sekitar.

“Justeru itu, pengurusan Hotel Tenera menyeru agar mana-mana saksi tampil dalam memberikan maklumat sewajarnya bagi menangani isu yang sedang tular ini,” katanya. – K! ONLINE


Vaksin diutamakan untuk PICK sebelum kerajaan negeri
Oleh NOR IDAYU BOSRO

18 Mei 2021, 5:59 pm
PUTRAJAYA – Pembekalan stok vaksin yang telah ditempah akan didahulukan kepada kerajaan Persekutuan untuk pelaksanaan Program Imunisasi Covid-19 Kebangsaan (PICK) sebelum bekalan vaksin terbabit dapat disalurkan kepada pihak lain.
Menteri Penyelaras PICK, Khairy Jamaluddin Abu Bakar berkata, Badan Bertindak Imunisasi Covid-19 (CITF) mengambil maklum jenis vaksin yang cuba diperoleh negeri Selangor misalnya adalah daripada syarikat farmaseutikal yang sama dibeli di bawah PICK.
“Sebelum apa-apa bekalan vaksin dapat disalurkan oleh syarikat farmaseutikal kepada kerajaan negeri, pihak industri atau hospital swasta yang membuat tempahan serta pembelian, ia akan didahulukan kepada kerajaan Persekutuan.
“Ini berdasarkan syarat perjanjian antara kerajaan Persekutuan dengan syarikat-syarikat pengeluar vaksin berkenaan melainkan stok vaksin melalui pembekal yang tidak terlibat dalam PICK,” katanya dalam satu kenyataan di sini hari ini.
Media sebelum itu melaporkan Kerajaan Negeri Selangor menawarkan pembelian vaksin kepada majikan dengan berdaftar di aplikasi SELangkah.
Bagaimanapun, laman dan aplikasi tersebut tidak menyatakan jenis vaksin yang akan disediakan.

Pada masa sama, Timbalan Ketua Menteri Sarawak, Tan Sri Dr. James Jemut Masing turut dilaporkan berkata, kerajaan Persekutuan tidak sepatutnya menyekat mana-mana kerajaan negeri atau institusi yang mahu membeli vaksin Covid-19 sendiri.
Sementara itu, Khairy Jamaluddin berkata, CITF juga mengalu-alukan sebarang usaha daripada mana-mana pihak yang ingin membantu program imunisasi, dengan menyumbangkan bekalan dos vaksin kepada program tersebut atau negeri, dengan syarat vaksin yang akan disumbangkan telah mendapat kelulusan NPRA.
“Buat masa ini, tiga jenis vaksin yang telah mendapat kelulusan NPRA adalah vaksin Pfizer, Sinovac dan AstraZeneca,” katanya.
Beliau berkata, CITF juga mengambil maklum tentang hasrat Yayasan Sekhar untuk menyumbangkan bekalan vaksin jenis Sinovac kepada program imunisasi.
Bagaimanapun, katanya, setelah diperiksa dengan pihak Sinovac di China dan Pharmaniaga iaitu pemegang lesen bagi vaksin Sinovac di Malaysia, tiada apa-apa permohonan atau pembelian mahupun dokumen rasmi berkaitan perkara ini yang telah dikemukakan oleh Yayasan Sekhar.
“Tiada sebarang halangan sekiranya Yayasan Sekhar atau mana-mana pihak yang mahu meneruskan hasrat murni ini, namun ia haruslah disusuli dengan tindakan mengikut saluran yang ditetapkan,” katanya. – K! ONLINE


Jangan tuduh, bawa bukti saya poligami – Saiful Apek
Oleh HANISAH SELAMAT

18 Mei 2021, 5:39 pm
PETALING JAYA – Didakwa mengamalkan poligami dengan mengahwini pengurus peribadi sebagai isteri kedua, pelawak Saiful Apek, 51, mencabar mereka yang berkenaan membawa bukti sebelum membuat tuduhan.
Kata pelakon itu, bukan baru sekarang dia diserang pelbagai kontroversi sebegitu sekali gus membuatkannya enggan ambil pusing sebarang dakwaan.
“Macam-macam orang cakap mengenai saya sejak dulu. Apa saja yang tak pernah dilemparkan kepada saya? Makin lama dalam bidang ini, saya sudah lali.
“Sebelum ini ada yang kata saya bercerai. Kata saya mengahwini Sabrina Ali. Kemudian terbaharu, dakwa saya punya hubungan dengan Fiza Elite. Sekarang dengan pengurus pula?
“Marah pun tak guna. Bawa dalil, bawa bukti. Tapi kalau orang tanya, saya cakap 50, sebab dalam filem saya ada 50 isteri,” katanya ketika ditemui pada majlis Anugerah Vieura, baru-baru ini.
Malah bapa kepada dua cahaya mata berusia lingkungan 20-an itu mengakui pengalaman banyak membantunya untuk menangani setiap kontroversi sebaik mungkin.

Cuma sedikit sebanyak Saiful atau nama sebenar Mohd. Saifulazam Mohammad Yusoff bersyukur kerana isteri dan anak-anaknya memahami liku dunia hiburan.
Sementara itu, Saiful yang dikatakan semakin menyepi daripada lakonan menjelaskan perkara tersebut berlaku mungkin disebabkan beberapa filemnya belum ditayangkan di pawagam.
“Pandemik Covid-19 yang melanda dunia turut memberi kesan kepada semua sektor termasuk perfileman. Sebenarnya banyak filem saya belum keluar, mungkin sebab itu orang sangka saya kurang berlakon.
“Filem terbaharu adalah Hantu Kuat Ketawa terbitan Mawi World Entertaiment yang menggandingkan saya dengan Syanie Hisham yang juga arahan Mawi.
“Ikutkan sebelum musim Covid-19 muncul, banyak tawaran saya ambil. Namun sudah takdir, dugaan ini melanda kita semua. Kita reda saja. Paling penting sekarang kita dapat putuskan rantaian wabak ini.
“Pada usia ini pun saya kena jaga diri. Syukur sejak berhenti merokok dan jaga pemakanan sejak 2014, kesihatan saya semakin baik malah berat badan pun naik 15 kilogram,” katanya  lagi. – K! ONLINE


Isu surat U-Wei, Finas nafi pilih kasih
Oleh HANISAH SELAMAT

18 Mei 2021, 5:26 pm
PETALING JAYA – Perbadanan Kemajuan Filem Nasional Malaysia (Finas) menafikan wujud pilih kasih dalam pemberian Dana Filem Kenegaraan, sebaIiknya pemilihan dibuat ahli panel secara telus.
Kata Pengerusinya, Zakaria Abdul Hamid, sebanyak 70 permohonan diterima untuk penilaian namun hanya enam saja dapat dipilih bersandarkan kriteria ditetapkan selain menepati tema tahun ini.
“Proses pemilihan mengikut prosedur biasa. Permohonan diterima kemudian dinilai dan akhirnya enam kertas cadangan dipertimbangkan bersesuaian tema semasa dengan bajet RM20 juta yang diperuntukan.
“Berikutan dana yang cukup terhad, panel berwibawa yang diamanahkan menggalas tanggungjawab ini menggunakan tapisan ketat serta hanya dapat memilih filem tepat.
“Tidak bermakna filem lain kurang bagus, cuma temanya berbeza kerana tahun ini kita ketengahkan tema sukan sejajar penganjuran Sukan Olimpik Tokyo 2020,” katanya kepada Kosmo!.
Zakaria berkata demikian bagi mengulas surat terbuka pengarah prolifik, U-Wei Saari, 67, yang mempersoalkan filem kenegaraan arahannya, Wangi Jadi Saksi, tidak diluluskan Finas menerima dana berkenaan.

Menerusi keluhan sama, sutradara yang pernah menerima pelbagai pengiktirafan itu turut mendakwa wujudnya campur tangan Ketua Pegawai Eksekutif Finas, Ahmad Idham Ahmad Nadzri.
Kata Zakaria lagi, Wangi Jadi Saksi yang dibentangkan U-Wei pada sesi ‘pitching’ merupakan karya epik berlatar zaman Kesultanan Melayu Melaka yang sentiasa malar segar, sekali gus masih masih layak memohon lagi tahun depan.
“Semua proposal yang dihantar ke Finas sangat bagus malah kebanyakannya dihasilkan oleh tokoh hebat dan tersohor dalam industri perfileman negara.
“Saya difahamkan tiada penolakan terhadap kertas cadangan kecuali permohonan tidak mengikuti syarat seperti syarikat bermasalah, kurang pengalaman dan beberapa butiran lain.
“Macam Wangi Jadi Saksi, jika tidak dipilih kali ini, karya yang sama sentiasa relevan untuk diangkat pada masa akan datang, begitu juga dengan filem kenegaraan lain.
“Kami bangga dengan kecenderungan U-Wei untuk terus berkarya kerana beliau adalah tokoh hebat perfileman negara. Finas boleh pertimbangkan naskhah ini untuk permohonan musim depan,” katanya. – K! ONLINE


Sorok 200 biji pil kuda dalam kotak rokok
Oleh YATIMIN ABDULLAH

18 Mei 2021, 4:19 pm
PASIR MAS – Taktik seorang lelaki menyembunyikan 200 biji pil di dalam kotak rokok bagi mengaburi mata pihak berkuasa tidak berhasil apabila dia dicekup anggota trafik Ibu Pejabat Polis Daerah (IPD) Pasir Mas semalam.
Lelaki berusia 24 tahun itu ditahan pukul 2 petang di tepi jalan berhampiran Kampung Banggol Mekpit di sini ketika memandu kereta jenis Perodua Myvi dalam keadaan mencurigakan.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, selepas berjaya menahan kereta itu, anggota trafik terus melakukan pemeriksaan terhadap tubuh badan suspek.
Menurutnya, pemeriksaan itu telah membawa kepada penemuan sebanyak 200 biji pil kuda yang disorokkan di dalam sekotak rokok.
“Kotak rokok yang mengandungi bahan terlarang itu telah ditemui di dalam poket seluar sebelah kanan yang dipakai suspek.
“Siasatan mendapati, suspek mengakui kesemua pil kuda itu miliknya, namun polis kini sedang giat mengesan dalang utama di sebalik pengedaran dadah tersebut,” katanya ketika dihubungi Kosmo! hari ini.

Menurut Mohd. Nasaruddin, ujian saringan air kencing mendapati suspek negatif dadah dan lelaki itu juga mempunyai rekod jenayah lampau berkait dengan dadah.
Katanya, suspek kemudian dibawa balik ke IPD Pasir Mas untuk siasatan lanjut dan kes disiasat bawah Seksyen 39A (1) Akta Dadah Berbahaya 1952. – K! ONLINE


Azri Ahmad pangku jawatan KDNKA Bukit Aman
Oleh MUHD AFIQ AL-HAFIZ MAT YUSOF

18 Mei 2021, 4:24 pm
PETALING JAYA – Jawatan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman akan dipangku Datuk Azri Ahmad berkuat kuasa esok.
Azri yang sebelum ini Timbalan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman memangku jawatan tersebut ekoran persaraan wajib Datuk Seri Abd. Rahim Jaafar esok.
Polis Diraja Malaysia (PDRM) menerusi satu kenyataan berkata, Abd. Rahim berkelulusan Ijazah Sarjana Muda Ekonomi dan Sarjana Pentadbiran Perniagaan, Universiti Kebangsaan Malaysia (UKM) dilahirkan pada tanggal 19 Mei 1961 di Pekan, Pahang dan merupakan anak ke-6 daripada tujuh beradik.
“Anak kelahiran Pahang ini memulakan kariernya dalam pasukan PDRM sebagai Kadet Asisten Superintendan (ASP) di Pusat Latihan Polis (Pulapol) Kuala Lumpur pada 2 Februari 1986.
“Setelah tamat latihan asas Kadet ASP beliau telah ditugaskan sebagai ASP Kongsi Gelap, Jabatan Siasatan Jenayah, Ibu Pejabat Polis Kontinjen(IPK) Kelantan dan seterusnya sebagai Timbalan Ketua Polis Daerah Pasir Mas, Kelantan,” katanya.
Beliau kemudian telah menjawat beberapa lagi jawatan antaranya Komandan Pulapol Zon Selatan Muar, Johor; Timbalan Ketua Jabatan Siasatan Jenayah (JSJ) IPK Terengganu; Timbalan Ketua JSJ IPK Kedah; Ketua Penolong Pengarah Bahagian Pencegahan Pemerdagangan Orang dan Anti Penyeludupan Migran (D3); JSJ Bukit Aman dan Timbalan Ketua JSJ IPK Selangor.

Mengulas lanjut, beliau mempunyai pengalaman yang luas dalam dunia kepolisan terutamanya dalam bidang siasatan jenayah.
“Antara jawatan lain yang pernah disandang beliau ialah Komander Pasukan Gerakan Am, Briged Tenggara; Timbalan Ketua Polis Negeri Pulau Pinang, Timbalan Ketua Polis Selangor dan Ketua Polis Kedah.
“Pada 29 Januari 2019, beliau telah dilantik sebagai Pengarah Pengurusan dan pada tanggal 9 September 2020 beliau mengambil alih jawatan Pengarah Jabatan Keselamatan Dalam Negeri dan Ketenteraman Awam,” ujarnya.
Atas sumbangan dan khidmat cemerlang kepada negara, beliau telah dianugerahkan pelbagai bintang dan darjah kebesaran dengan bintang tertinggi, Sri Sultan Ahmad Shah (SSAP) yang membawa gelaran Datuk Seri pada 15 Ogos 2020 bersempena ulang tahun Hari Keputeraan Yang Ke-61 Kebawah Duli Yang Maha Mulia Sultan Pahang. – K! ONLINE


4,865 kes; semua negeri rekod kes baharu
Oleh SITI A'ISYAH SUKAIMI

18 Mei 2021, 3:52 pm
PUTRAJAYA – Sebanyak 4,865 kes baharu dilaporkan hari ini menjadikan jumlah kes positif Covid-19 sebanyak 479,421 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut,
Selangor merekodkan 1,743 kes iaitu kekal negeri tertinggi, diikuti oleh Sarawak sebanyak 512 kes dan Kuala Lumpur sebanyak 477 kes.
“Negeri lain ialah Johor (407 kes), Kelantan (406 kes), Kedah (244 kes), Pulau Pinang (220 kes), Perak (160 kes), Terengganu (156 kes), Pahang (152 kes), Negeri Sembilan (149 kes), Melaka (127 kes) dan Sabah (95 kes).
“Selebihnya, Putrajaya (sembilan kes), Labuan (enam kes) dan Perlis (dua kes),” katanya pada ciapan Twitter di sini hari ini. – K! ONLINE


Rayuan hukuman SRC, nasib Najib akan diketahui nanti
Oleh NUZULSHAM SHAMSUDDIN

18 Mei 2021, 4:16 pm
PUTRAJAYA – Nasib bekas Perdana Menteri, Datuk Seri Najib Tun Razak terhadap sabitan dan hukuman penjara 12 tahun serta denda RM210 juta yang dikenakan atas tujuh pertuduhan penyelewengan dana syarikat SRC International Sdn. Bhd. bernilai RM42 juta akan diketahui pada satu tarikh yang akan ditetapkan kemudian.
Hakim Mahkamah Rayuan Datuk Abdul Karim Abdul Jalil yang mengetuai tiga panel hakim memutuskan demikian selepas selesai mendengar prosiding rayuan tersebut yang berlangsung selama 15 hari bermula 5 April lalu.
“Kami ingin mengucapkan terima kasih kepada semua pihak yang telah membuat kajian dengan penuh ketelitian dan saya rasa ini adalah salah satu rayuan yang telah memakan masa agak lama berbanding dengan rayuan-rayuan yang lain.
“Memandangkan rayuan ini melibatkan isu dan perkara yang amat penting seperti yang dihujahkan oleh kedua-dua belah pihak, kami memerlukan masa untuk membuat pertimbangan untuk membuat keputusan terhadap rayuan ini. Kami akan memaklumkan pihak-pihak akan tarikh apabila kami bersedia dengan keputusan ini ” kata hakim itu.
Selain hakim Abdul Karim turut bersidang bersama dua lagi panel hakim ialah Datuk Has Zanah Mehat dan Datuk Vazeer Alam Mydin Meera.
Sementara itu, Najib ketika ditemui selepas prosiding berkata beliau mengharapkan keadilan akan timbul dan berpeluang untuk membersihkan nama.

“Sudah tentu tempoh ini akan menguji  saya dan keluarga, saya doa apa yang kita harapkan (keadilan) itu akan menjadi kenyataan,” katanya.
Pada prosiding hari ini, peguam Tan Sri Muhammad Shafee Abdullah yang mengetuai barisan peguam dalam hujahannya tetap menegaskan bahawa Hakim Mahkamah Tinggi Mohd. Nazlan Mohd. Ghazali yang mendengar kes salah arah dalam membuat keputusan.
Ia yang mana hakim itu mengatakan ahli perniagaan dalam buruan Low Taek Jho atau Jho Low, bekas ketua pegawai eksekutif SRC, Nik Faisal Ariff Kamil dan bekas pengarah SRC, Terence Geh bekerjasama untuk memenuhi tugas seperti yang diamanahkan oleh Najib.
Timbalan Pendakwa Raya, Datuk V.Sithambaram kemudian dalam hujahannya pula berkata segala hujahan yang dikemukakan pihak pembelaan adalah bersifat afterthought (terkemudian).
Pada 30 Julai tahun lalu, Najib memfailkan notis rayuan terhadap sabitan dan hukuman yang dijatuhkan oleh Hakim Mahkamah Tinggi Mohd. Nazlan selepas mendapati beliau bersalah atas tujuh tuduhan pecah amanah, pengubahan wang haram dan penyalahgunaan kedudukan yang melibatkan RM42 juta dana SRC.
Dalam petisyen rayuan yang difailkan pada 19 Oktober tahun lalu, Najib mengemukakan 307 alasan bagi menyokong rayuan bahawa Mahkamah Tinggi terkhilaf ketika mendapatinya bersalah dalam kes penyelewengan dana syarikat SRC International berjumlah RM42 juta.
Dua hari sebelum itu, Ahli Parlimen Pekan tersebut dijatuhi hukuman penjara 10 tahun bagi setiap tiga kes pecah amanah dan masing-masing tiga kes pengubahan wang haram manakala penjara 12 tahun dan didenda RM210 juta, jika tidak dipenjara lima tahun dalam kes penyalahgunaan kedudukan.
Bagaimanapun, Najib hanya perlu menjalani hukuman penjara 12 tahun selepas hakim memerintahkan hukuman itu berjalan serentak.
Najib kini bebas atas ikat jamin RM2 juta dengan dua penjamin sementara menunggu rayuannya selesai. – K! ONLINE


Wanita serang pegawai MBPP diberkas
Oleh NOOR HASLIZA NUSI

18 Mei 2021, 3:23 pm
GEORGE TOWN – Polis Daerah Timur Laut mengesahkan penahanan seorang wanita tempatan sebentar tadi selepas dia dikatakan menyerang sekumpulan pegawai penguat kuasa Majlis Bandaraya Pulau Pinang (MBPP) ketika operasi pematuhan prosedur operasi standard (SOP) Covid-19 pada Ahad lalu.
Wanita berusia 58 tahun itu diberkas sepasukan polis dari Ibu Pejabat Polis Daerah (IPD) Timur Laut kira-kira pukul 1.30 tengah hari tadi berhampiran kediamannya di Pulau Tikus berdekatan lokasi kejadian di Pasar Awam Pulau Tikus di sini.
Ketua Polis Daerah Timur Laut, Asisten Komisioner Soffian Santong berkata, penahanan wanita itu dilakukan selepas pihaknya menerima laporan yang dibuat pegawai MBPP di IPD Timur Laut pada 16 Mei lalu.
Menurutnya, susulan tangkapan tersebut, pihaknya turut merampas sebilah pisau yang dipercayai telah digunakan wanita terbabit untuk membaling ke arah sekumpulan pegawai berkenaan.
“Siasatan lanjut akan dijalankan mengikut Seksyen 186 Kanun Keseksaan kerana menghalang tugas penjawat awam,” katanya kepada Kosmo! di sini sebentar tadi.
Dalam kejadian kira-kira pukul 10.30 pagi pada Ahad lalu, beberapa pegawai MBPP telah diserang dan ditumbuk pada bahagian perut termasuk dibaling pisau oleh seorang wanita ketika pasukan terbabit menegurnya berhubung pemakaian pelitup muka dan cuba memasuki ke pasar menggunakan laluan tikus.

Kejadian tersebut berlaku semasa pegawai-pegawai MBPP sedang menutup salah satu laluan kecil di pasar berkenaan sebelum menemui wanita tersebut. – K! ONLINE


Warga emas huni rumah usang, daif
Oleh ZAKKINA WATI AHMAD TARMIZI

18 Mei 2021, 3:47 pm
SEREMBAN – Tiada siapa sangka, dalam kerancakan pembangunan di bandar ini, masih terdapat golongan masyarakat yang hidup serba kekurangan di dalam sebuah rumah yang boleh dianggap usang, uzur dan daif.
Kesemua penghuni rumah berkenaan yang terletak di Jalan Quek Kai Dong (Jalan Limbok) itu terdiri daripada mereka yang tidak berkemampuan dan menyewa di dalam kediaman yang bercampur lelaki dan perempuan serta terdiri berbilang bangsa.
Lebih memilukan, empat orang daripada tujuh penghuni rumah tersebut merupakan warga emas dan ada daripada mereka yang tidak mampu lagi bekerja serta mengharapkan ihsan pertubuhan bukan kerajaan (NGO) bagi mendapatkan makanan.
Kehidupan mereka diketahui selepas kebanyakan penghuni berkenaan saban hari beratur untuk mengambil makanan di Pusat Gelandangan Dapur Kausar, Jalan Kapitan Tam Yeong dekat sini yang terletak tidak jauh dari rumah tersebut.
Pengurus Dapur Kausar, Azlin Ali berkata, setiap kali gelandangan datang mengambil makanan, pihaknya akan memeriksa sama ada mereka betul-betul mampu atau tidak bagi menyara kehidupan.
“Saya terpanggil untuk melihat sendiri kehidupan mereka yang sering beratur mengambil makanan daripada pihak kami. Saya juga tidak sangka kerana mereka yang kebanyakannya warga emas hidup dalam keadaan daif seperti ini.

“Saya difahamkan ada penghuni yang sudah lebih 15 tahun mendiami rumah usang itu yang dikatakan mempunyai hampir lapan buah bilik. Saya sendiri melihat keadaan mereka dan agak sedih dengan keadaan itu yang sepatutnya mendapat perhatian pihak berwajib” katanya. – K! ONLINE


Diugut santau, Harris Annuar buat laporan polis
18 Mei 2021, 3:31 pm
PETALING JAYA – Gara-gara menerima ugutan santau daripada individu tidak dikenali menerusi Instagramnya, pelakon Harris Annuar nekad membuat laporan polis bagi melindungi keselamatan diri.
Perkara berkenaan dikongsikan Harris, 28, dalam Instagram semalam dengan memuat naik gambarnya memegang laporan polis yang dibuat di Ibu Pejabat Polis Shah Alam, Selangor.
“Kepada pemilik Instagram @hahaha_mat yang baru saja tukar nama ke @buat_smpoi (saya tahu dia akan tukar lagi selepas ini), saya ada hadiah raya untuk awak.
“Alhamdulillah, dengan bantuan sahabat-sahabat dalam Instagram, kami semua tahu gambar yang dipakai adalah milik orang lain. Tak lama lagi lokasi awak pun kami semua akan tahu,” tulisnya.
Tambah pelakon drama Lelaki Kiriman Tuhan itu, dia turut menyerahkan semua bukti paparan skrin mesej ugutan yang diterima daripada individu tersebut kepada pihak polis untuk tindakan lanjut.
“Sekarang kita serahkan kepada polis untuk tindakan. Insya-Allah, yang paling penting kita serahkan juga segalanya kepada Allah.

“Sekali pun awak terlepas azab di dunia, tak bermaksud awak terlepas azab di akhirat,” katanya lagi.
Semalam, Harris memuat naik paparan skrin mesej yang diterima daripada seorang pengguna Instagram yang mengugut untuk menghantar santau kepadanya.
Terkejut dengan kiriman yang diterimanya, Harris bagaimanapun kekal bertenang dan memohon maaf andainya pernah menyakiti perasaan sesiapa selain memohon dirinya dilindungi daripada perkara buruk.
Malah dalam kiriman sebuah video yang dimuat naik, Harris mengakui dia berasa bingung kerana tidak tahu apa kesalahan yang telah dilakukannya sehingga terpaksa menerima ugutan seperti itu.
“Saya tak tahu salah apa. Tapi saya minta maaf andai ada sakitkan hati sesiapa, buatkan orang tak selesa tanpa sedar. Sebab kita manusia biasa, tak lari daripada kesilapan. Saya minta maaf sangat-sangat,” tuturnya. – K! ONLINE


IKEA tarik balik produk Heroisk dan Talrika
Oleh AHMAD SHAHERMAN SHAMSURI

18 Mei 2021, 3:58 pm
PETALING JAYA – Gedung perabot terkemuka, IKEA menggesa semua pelanggan yang telah membeli pinggan, mangkuk, dan koleh Heroisk serta Talrika untuk berhenti menggunakannya.
IKEA dalam satu kenyataan berkata, langkah itu diambil susulan produk tersebut boleh pecah dan berkemungkinan mengakibatkan melecur disebabkan kandungan yang panas.
“Keselamatan merupakan keutamaan teratas IKEA dan dengan itu kami sedang mengambil langkah berhati-hati serta memanggil balik pinggan, mangkuk, dan koleh Heroisk dan Talrika.
“Produk kami telah diuji serta mematuhi standard dan perundangan yang diguna pakai. Meskipun begitu, kami telah menerima laporan bahawa produk ini telah pecah, namun tidak ada insiden sedemikian yang telah dilaporkan di Malaysia,” katanya dalam satu kenyataan di sini hari ini.
Mengulas lanjut, IKEA memaklumkan kedua-dua produk jenama berkenaan boleh dikembalikan di kaunter penukaran dan penukaran di mana-mana gedung IKEA untuk mendapatkan bayaran balik.
“Bukti pembelian (resit) tidak diperlukan. Untuk maklumat lanjut, sila hubungi Pusat Hubungan Pelanggan IKEA di 03-7952 7575.

“IKEA memohon maaf atas sebarang kesulitan yang timbul disebabkan oleh pemanggilan balik produk ini,” ujarnya. – K! ONLINE


Pemeriksaan teliti setiap permohonan termasuk PJJ
Oleh ABDUL RASHID ABDUL RAHMAN

18 Mei 2021, 5:04 pm
BENTONG – Polis mengenal pasti terdapat pasangan suami isteri yang berada di lokasi yang sama cuba menipu apabila masing-masing membuat permohonan rentas negeri bagi membolehkan mereka pulang ke kampung.
Ketua Polis Daerah Bentong, Superintendan Zaiham Mohd. Kahar berkata, sehubungan itu pihaknya terus membuat pemeriksaan teliti setiap permohonan rentas negeri termasuklah daripada pasangan jarak jauh (PJJ).
“Kalau PKK, kita akan meminta mereka kemukakan dokumen yang boleh meyakinkan seperti bukti pasangan mereka jauh, sijil perkahwinan, buktikan alamat pasangan dan sebagainya.
“Bukan hendak menyusahkan tetapi kita hendak pastikan permohonan itu betul dan pasangannya betul-betul berada di tempat dituju, jadi kita memohon kerjasama semua,” katanya selepas melakukan pemantauan di sekitar bandar Bentong di sini, hari ini.
Hari ini Kosmo! melaporkan pertambahan kenderaan di Plaza Tol Gombak sehingga menyebabkan kesesakan luar biasa mencetuskan pelbagai persoalan lebih-lebih lagi dalam tempoh Perintah Kawalan Pergerakan (PKP).
Difahamkan, kebanyakan pengguna yang melalui Lebuh Raya Kuala Lumpur-Karak itu mempunyai kebenaran termasuklah pasangan jarak jauh. Namun sejauh mana alasan itu benar kerana terdapat individu dipercayai memanipulasi kebenaran yang diberikan oleh kerajaan.

Menurut Zaiham, antara permohonan rentas negeri paling banyak diterima pihaknya dalam tempoh sebelum raya adalah dengan alasan pasangan jarak jauh selain pelbagai alasan lain.
Dalam pada itu beliau berkata, sepanjang tempoh Perintah Kawalan Pergerakan (PKP) 3.0, pihak polis daerah Bentong telah mengeluarkan 241 kompaun atas pelbagai kesalahan termasuklah menerusi sekatan jalan raya (SJR).
Katanya, kesesakan yang berlaku di SJR Plaza Tol Bentong adalah disebabkan pihak polis melakukan pemeriksaan yang teliti demi memastikan hanya individu yang mempunyai kebenaran rentas negeri yang sah dibenarkan memasuki negeri Pahang.
“Keduanya kita juga hendak memastikan data yang ada pada surat rentas negeri mereka sama dengan individu yang berada dalam kenderaan itu sebab kadangkala didapati jumlah permohonan tiga orang, tetapi ada sampai lima orang,” ujarnya. – K! ONLINE


Lima anggota Abu Sayyaf mati ditembak
Oleh IVAN AMIRUL

18 Mei 2021, 3:42 pm
KOTA KINABALU – Polis Sabah menembak mati lima lelaki dipercayai terbabit dalam kumpulan kecil militan Abu Sayyaf (ASG) dalam insiden berbalas tembakan di kawasan setinggan belakang Taman Sri Arjuna, Beaufort semalam.
Dalam kejadian kira-kira pukul 11.20 pagi itu, semua lelaki terbabit ditembak mati selepas berbalas tembakan dengan pasukan Jabatan Siasatan Jenayah (JSJ), Ibu Pejabat Kontinjen (IPK) Sabah menerusi operasi Ops Khas.
Pesuruhjaya Polis Sabah, Datuk Hazani Ghazali berkata, salah seorang suspek adalah ‘sub leader’ kumpulan terbabit yang dikenali sebagai Mabar Binda.
Menurut Hazani, suspek juga antara individu yang dinamakan dalam senarai dikehendaki oleh kerajaan Filipina.
“Tiga lagi suspek dikenali sebagai Abhirsham [email protected], Jurakhdam Binda, Alsimar Sukarno manakala seorang lagi suspek belum dikenal pasti nama.
“Semua suspek ini berusia antara 20-an hingga 40-an,” katanya pada sidang akhbar di IPK Sabah sebentar tadi.

Polis Sabah menembak mati lima lelaki dipercayai terbabit sebagaikumpulan kecil militan Abu Sayyaf (ASG) dalam insiden berbalas tembakan di kawasan setinggan belakang Taman Sri Arjuna, Beaufort semalam.
Menurutnya, berdasarkan maklum balas pihak berkuasa Filipina, empat suspek yang ditembak mati disahkan sebagai ahli kumpulan ASG.
“Dua yang ditembak mati ini juga disahkan pernah terbabit dalam insiden pengeboman lori tentera pasukan keselamatan Filipina,” ujarnya.
Mengulas lanjut mengenai kejadian, Hazani berkata, sewaktu pihaknya melakukan pemeriksaan di kawasan terbabit, seorang lelaki dikatakan membuka pintu secara tiba-tiba sebelum melepaskan tembakan ke arah polis.
Ujarnya , beberapa lagi suspek lain yang bersenjatakan pistol dan parang turut keluar dan melancarkan serangan terhadap pasukan keselamatan.
“Pasukan polis terpaksa membalas tembakan dalam usaha mempertahankan diri dan menghentikan ancaman.
“Serangan berjaya dihentikan dan hasil pemeriksaan mendapati terdapat lima lelaki telah ditembak mati.
“Pemeriksaan lanjut mendapati dua daripada suspek memegang pistol manakala tiga lagi bersenjatakan parang,” katanya. – K! ONLINE


Tidak sempat edar 27,216 tin arak seludup
Oleh KOSMO!

19 Mei 2021, 10:15 pm
SHAH ALAM – Satu sindiket tidak sempat mengedarkan stok arak seludup sebanyak 27,216 tin minuman keras apabila diserbu di sebuah premis di Taman Segar Subang di sini, hari ini.
Dalam serbuan sepasukan anggota dan pegawai Cawangan Risik Briged Tengah Pasukan Gerakan Am ( PGA ) pukul 7.30 pagi itu turut menahan empat lelaki dengan tiga daripadanya warga Mynmar berusia 26 hingga 43 tahun.
Komander Bridged Tengah PGA, Senior Asisten Komisioner Muhammad Abdul Halim berkata, siasatan awal mendapati sindiket memperoleh bekalan stok itu pada dua minggu sebelum Hari Raya Aidilfitri.
“Kesemua arak seludup pelbagai jenama itu diletakkan dalam 1,134 kotak dengan jumlah rampasan dianggarkan RM 849,844,” katanya dalam kenyataan hari ini.
Beliau menambah, hasil siasatan awal turut mendapati sindiket itu telah beroperasi sejak setahun lalu.
“Pasaran mereka adalah sekitar Lembah Klang. Kes disiaasat mengikut Akta Kastam 1967 dan Akta Imigresen 1959/63,” katanya. – K! ONLINE


Kertas siasatan selebriti beraya bersama keluarga lengkap
19 Mei 2021, 11:15 pm
PETALING JAYA – Kertas siasatan membabitkan seorang selebriti yang didakwa menyambut Hari Raya Aidilfitri bersama keluarga telah lengkap dan akan dirujuk ke Pejabat Peguam Negara dalam masa terdekat.
Difahamkan, selebriti terbabit dipercayai Neelofa atau nama sebenarnya, Noor Neelofa Mohd. Noor.
Ketua Polis Kuala Lumpur, Datuk Azmi Abu Kassim berkata, merujuk kepada satu video tular membabitkan seorang selebriti yang didakwa menyambut hari raya bersama keluarganya, polis telah membuka kertas siasatan.
“Bahagian Siasatan Jenayah, Ibu Pejabat Polis Daerah(IPD) Brickfields telah membuka kertas siasatan di bawah Peraturan 17 P.U.(A) 225/21 bagi siasatan dakwaan ziarah raya yang dilakukan oleh ahli keluarga tersebut.
“Kertas siasatan juga telah lengkap dan akan dirujuk ke Pejabat Peguam Negara dalam tempoh terdekat,” katanya dalam satu kenyataan di sini hari ini.
Dalam pada itu, beliau turut menegaskan sebarang aktiviti ziarah raya adalah tidak dibenarkan.

“Pergerakan merentas sempadan negeri dan daerah juga tidak dibenarkan melainkan dengan kebenaran Polis Diraja Malaysia.
“Manakala pergerakan di dalam kawasan Wilayah Persekutuan Kuala Lumpur adalah dibenarkan namun aktiviti ziarah raya tetap tidak dibenarkan untuk mana-mana individu sekali pun,” tegasnya.
Tambahnya, sekiranya terdapat sebarang maklumat berkaitan pelanggaran prosedur operasi standard (SOP), orang ramai diminta untuk menyalurkannya dengan cara menghubungi Hotline Polis Kuala Lumpur di talian 03-2115 9999 atau mana-mana balai polis yang berdekatan.- K! ONLINE.